Αίτηση πτώχευσης από την «Saab»! Απο την Στοκχολμή!\nΌχι και τόσο καλά τα πράγματα για την SAAB!!\nΗ σουηδική αυτοκινητοβιομηχανία «Saab» κατέθεσε χτες αίτηση υπαγωγής στον πτωχευτικό κώδικα, προκειμένου, όπως υποστήριξε, να εισέλθει σε διαδικασία αναδιοργάνωσης, με ό,τι αυτό συνεπάγεται. Η «Saab» και η ιδιοκτήτρια εταιρεία, η ολλανδική «Swedish Automobile) (πρώην Spyker, που εξαγοράστηκε στις αρχές του 2010 από την «SAAB), δήλωσαν ότι ο σκοπός της «προταθείσας εθελοντικής διαδικασίας αναδιοργάνωσης είναι να διασφαλιστεί η βραχυπρόθεσμη σταθερότητα, προσελκύοντας ταυτόχρονα επιπρόσθετη χρηματοδότηση». Σημειώνεται πως εδώ και μήνες.....\nΗ Honda ανακαλεί ένα εκατομμύριο αυτοκίνητα Jazz σε όλο τον κόσμο!!\nΣε αρκετά αυτοκίνητα του μοντέλου Fit (Jazz στην Ευρώπη)\nΗ ιαπωνική αυτοκινητοβιομηχανία Honda ανακοίνωσε ότι ανακαλεί σχεδόν ένα εκατομμύριο αυτοκίνητα παγκοσμίως, εξαιτίας ενός προβλήματος στο διακόπτη του ηλεκτρικού παραθύρου του οδηγού. Ο όμιλος θα επισκευάσει δωρεάν 216.193 οχήματα στην Ιαπωνία, 255.766 στην Κίνα, 297.000 στην Ασία, 103.000 στη Βόρεια Αμερική και αρκετές δεκάδες χιλιάδες στον υπόλοιπο κόσμο, δηλαδή συνολικά 936.000 αυτοκίνητα. Το πρόβλημα εντοπίζετα.....\nΤρεις ελληνικές ομάδες ετοιμάζονται φέτος για τη συμμετοχή τους στον Ευρωπαϊκό Μαραθώνιο Οικονομίας\nΤρεις ελληνικές ομάδες στον 27ος Ευρωπαϊκό Μαραθώνιο Οικονομίας της Shell\nΑθήνα, 04 Απριλίου 2011 - Η αντίστροφη μέτρηση έχει ήδη ξεκινήσει για περισσότερους από 3.000 μαθητές, φοιτητές και καθηγητές από όλη την Ευρώπη. Με περίπου 2 μήνες ακόμη στη διάθεση τους, 222 ομάδες από 26 χώρες προετοιμάζουν τα οχήματά τους για να πετύχουν νέα ρεκόρ ενεργειακής αποδοτικότητας στον Ευρωπαϊκό Μαραθώνιο Οικονομίας της Shell. Ο 27ος Μαραθώνιος Οικονομίας της Shell στην Ευρώπη πραγματοποιείται και φέτος στην πίστα Eurospeedway, στο Lausitz της Γερμανίας, από τις 26 έως τις 28 Μαΐου 2011. Τρεις ομάδες από την Ελλάδα κατάφεραν να εξασφαλίσουν τη συμμετοχή τους στο μεγαλύτερο και πιο σημαντικό διαγωνισμό ενεργειακής αποδοτικότητας στην Ευρώπη.....\nΠαγκόσμιο ρεκόρ πωλήσεων σημείωσε η Skoda\nΑκόμα πιο ψηλά συνεχίζει να σκαρφαλώνει η Skoda σε παγκόσμιο επίπεδο, όσον αφορά στις πωλήσεις καινούργιων αυτοκινήτων. Σύμφωνα με τα στοιχεία που είδαν το φως της δημοσιότητας, η τσέχικη μάρκα, που βρίσκεται κάτω από την ομπρέλα του VW γκρουπ, διέθεσε 85.000 μονάδες σε ολόκληρο τον κόσμο, μόνο τον μήνα Μάρτιο.\nΤο τέλος της απόσυρσης γκρεμίζει την ιταλική αγορά αυτοκινήτου\nΑξίζει να σημειωθεί ότι οι πωλήσεις της εγχώριας Fiat μειώθηκαν τον Απρίλιο κατά 26,2%!\nΣτα χαμηλότερα επίπεδα των τελευταίων 14 ετών κινήθηκαν οι πωλήσεις καινούριων αυτοκινήτων στην Ιταλία τον Απρίλιο καθώς η λήξη των προγραμμάτων απόσυρσης περιόρισε τις ταξινομήσεις κατά 15,65% στις 159.971 μονάδες. Όπως επεσήμανε ο επικεφαλής της UNRAE (ιταλική ένωση Ξένων Κατασκευαστών Αυτοκινήτου), Gianni Filipponi σχολιάζοντας τα πρώτα....\nΣτη Σλοβακία χτίζει το ευρωπαϊκό της μέλλον η JAC Motors\nH JAC Motors στη Σλοβακία !\nH JAC Motors διατηρεί από το 2005 ένα σύγχρονο κέντρο έρευνας και σχεδιασμού στο Τορίνο της Ιταλίας, ενώ την προηγούμενη χρονιά η παραγωγική της δυνατότητα ξεπέρασε τις 500.000 μονάδες. Στη χώρα μας οι προτάσεις της κινεζικής φίρμας θα προσφέρονται μέσω του επίσημου δικτύου της China Motors .....\nΗ Toyota, Nissan και Honda διακόπτoυν τη λειτουργία των εργοστασίων τoυς! Λόγο του σεισμού!!\nΠαγκόσμια λύπη αλλά και φόβος! Για τις συνέπιες του σεισμού στην Ιάπωνια!\nΟι τρεις ιαπωνικές αυτοκινητοβιομηχανίες ανακοίνωσαν ότι σταματούν την παραγωγή στα εργοστάσιά τους στην Ιαπωνία λόγω των προβλημάτων που αντιμετωπίζουν μετά τον σεισμό. Η Toyota Motor Corp θα κλείσει πέντε εργοστάσια συναρμολόγησης και 12 μονάδες κατασκευής εξαρτημάτων και ανταλλακτικών, όπως μεταδίδει το πρακτορείο Kyodo που επικαλείται ανώτερα στελέχη της εταιρείας.....\nΑυτο- κινητά γραφεία!!\nΜια οθόνη LED 40' βρίσκεται μπροστά από το πορτ μπαγκάζ!!\nΣκεφθήκατε ποτέ πως μπορεί να ζείτε στην Αθήνα, να βρεθείτε για διακοπές στην Κρήτη και ξαφνικά να… πέσει δουλειά στο γραφείο;... Αν ναι, μην αγχώνεστε… Η συνεργασία δυο εταιριών κατάφερε να τα συνδυάσει, δηλαδή, θα έχετε τη δυνατότητα να παίρνετε το γραφείο σας όπου κι αν πάτε! Πως θα γίνει αυτό; Στη φωτογραφία βλέπετε ....\nTo Παραλήρημα Καντάφι, παρακινεί σε εμφύλιο!!!\nΔήλωσε πως δεν πρόκειται να εγκαταλείψει τη χώρα !!\nΣε κατάσταση εμφανούς σύγχυσης απευθύνθηκε στο λιβυκό λαό ο Μουαμάρ Καντάφι, που μέσω της κρατικής τηλεόρασης της χώρας ζήτησε από τους υποστηρικτές του να βγουν στους δρόμους και να επιτεθούν στους διαδηλωτές. Δήλωσε πως δεν πρόκειται να εγκαταλείψει τη χώρα και πως θα πεθάνει «σαν μάρτυρας», ενώ ισχυρίστηκε πως οι αστυνομικές και στρατιωτικές δυνάμεις δεν χρησιμοποίησαν ακόμα βία εναντίον των διαδηλωτών......\nΗ Ρωσία εγκαταλείπει το σχέδιο για τον αγωγό Μπουργκάς-Αλεξανδρούπολη!\nΟ αγωγός Μπουργκάς-Αλεξανδρούπολη!\nΕτοιμη να εγκαταλείψει το σχέδιο για την κατασκευή του αγωγού Μπουργκάς-Αλεξανδρούπολη είναι η Ρωσία, σύμφωνα με πληροφορίες που δημοσιεύει η ρωσική εφημερίδα Vedemosti, επικαλούμενη πηγές από την κοινοπραξία του αγωγού και τους μετόχους της. Οι ρωσικές εταιρείες που συμμετέχουν στην κοινοπραξία Trans Balkan Pipeline, οι OAO Transneft, OAO Rosneft and OAO Gazprom Neft, θα ανακοινώσουν επισήμως την Πέμπτη στη Ρώμη σε συνάντηση των μετόχων ότι σταματούν τη χρηματοδότηση του σχεδίου, σύμφωνα πάντα με όσα αναφέρει η ρωσική καθημερινή οικονομική εφημερίδα.\nΗ Daihatsu θα εγκαταλείψει την Ευρώπη μετά το 2013 λόγο οικονομικών προβλημάτων!\nΣτο απίστευτο νούμερο των 110% ! Είχε άνοδο η Jeep με το Grand Cherokee! Ενώ η Toyota!?\nΗ Honda ανακαλεί 400.000 οχήματά της στις ΗΠΑ! Λόγω προβλημάτων στη μίζα.\nΤον πρώτο πράσινο αυτοκινητόδρομο θέλει να κατασκευάσει η Φινλανδία!


Τετάρτη 6 Ιουλίου 2022 01:17:22\nΚαμία επιδότηση ή ειδική ενίσχυση.... Νέα αύξηση 5% έως 10% στην τιμή των ακτοπλοϊκών εισιτηρίων για επιβάτες, καμπίνες και αυτοκίνητα.\nΟι νέες αυξήσεις στις τιμές των εισιτηρίων κινούνται μεσοσταθμικά από 5% έως 10%, ενώ σημειώνεται ότι η προηγούμενη αύξηση είχε γίνει τον Απρίλιο του 2022…\nΌλο και χειρότερα. Περιοχές υψηλού κινδύνου Δωδεκάνησα και Κυκλάδες με πρώτα νησιά Μύκονο, Πάρο, Κάρπαθο, Ρόδο, Νάξο. Θετικότητα σε Κρήτη, Αττική (Δυτική- Ανατολική), Θεσσαλονίκη, Λάρισα.\nΚορωνοϊός: 10.528 κρούσματα, 9 θάνατοι, 94 διασωληνωμένοι. Η ανακοίνωση του ΕΟΔΥ.\nΜόσχα: Περίεργη προειδοποίηση κινδύνου προς Ρώσους τουρίστες στην Τουρκία: «Μακριά από τα μικρασιατικά παράλια μεταξύ 15 και 30 Ιουλίου!». Προβληματισμός σε ΥΠΕΞ, Πεντάγωνο και Μαξίμου.\nΦόβοι για θερμό επεισόδιο στο Αιγαίο τις ημέρες επετείου του «Αττίλα».\nΤα στοιχεία για την εξέλιξη της πανδημίας του κορονοϊού για την Τρίτη. Η εικόνα των λυμάτων και οι πόλεις-περιοχές σε νέο κίνδυνο.\nΕμβρόντητος ο γαλλικός Τύπος της Δευτέρας διαπιστώνει ότι ο αντίστοιχος γερμανικός «βλέπει την απώλεια της απόλυτης πλειοψηφίας από το κόμμα του Εμανουέλ Μακρόν ως μια…\nΣελίδα 8 από 811


Ρόδος-Δωδεκάνησα – Πρόγνωση Καιρού για την Τετάρτη 25 Νοεμβρίου - CycloneOfRhodes\nΑρχική Ρόδος - Δωδεκάνησα Weather Forecast Ρόδος-Δωδεκάνησα – Πρόγνωση Καιρού για την Τετάρτη 25 Νοεμβρίου\nΜε αραιές νεφώσεις και μεγάλα διαστήματα ηλιοφάνειας θα ξεκινήσει και θα κυλάει η μέρα σε όλα τα νησιά του νομού. Τις μεσημβρινές ώρες νεφώσεις θα πυκνώνουν στην Ρόδο και δεν αποκλείεται να δώσουν μπόρες η ακόμα και τοπικές καταιγίδες συνοδεία ηλεκτρικών εκκενώσεων στα ανατολικά τα κεντρικά και τα ορεινά του νησιού. Έως το απόγευμα ο καιρός θα έχει βελτιωθεί.\nΞάστερος ουρανός αναμένεται την νύχτα σε όλα τα νησιά.\nΟι άνεμοι θα πνέουν απο ανατολικές-βορειοανατολικές διευθύνσεις με την έντασή τους να φτάνει τα 5-6 μποφόρ έως την Κάλυμνο. Στα νοτιότερα (θάλασσες Κώ , Τήλου , Ρόδου , Καστελλορίζου) δεν θα ξεπερνούν τα 2-3 μποφόρ με μικρή εξαίρεση τις απογευματινές ώρες όπου στην περιοχή της Ρόδου δεν αποκλείεται πρόσκαιρα να ενισχύονται στα 4-5 μποφόρ. Ειδικά στην πόλη και την Ιξιά.\nΘερμοκρασία σε αισθητή πτώση κυρίως την νύχτα :\nΒόρεια : απο 12.. έως 17°C\nΝότια : απο 13.. έως 18°C\nΜονοψήφιες την νύχτα στα ορεινά : απο 8.. έως 15°C\nΥγρασία : 55% – 88%\nΗ πρόγνωση μας διαθέσιμη και ηχητικά με τον Δρόσο Σκότη.\nCyclone of Rhodes · 88397 24/11/2020\nΚάνω προγνώσεις σχεδόν 10 χρόνια , πρώτη φορά συναντώ τόσο ήρεμο Νοέμβρη απο υετική πλευρά.\nΗ εμμονή εγκλωβισμού ψυχρών λιμνών φέτος στο τρίγωνο ανάμεσα σε Κύπρο , Ρόδο και Αίγυπτο δείχνει να είναι η κυριότερη αιτία της ηρεμίας αλλα και των ξαφνικών εξάρσεων ανα διαστήματα και να οδηγεί τον καιρό σε αστάθειες που θυμίζουν περισσότερο θέρος παρά χειμώνα.\nΠροσωπικά θεωρώ πως αυτή η εμμονή λαμβάνει επιτέλους τέλος πολύ σύντομα, ενδεχομένως και πρίν φύγει ο Νοέμβρης και θα ανοίξει ο δρόμος των βαρομετρικών χαμηλών εκ δύσης, Ιταλικής προελεύσεως βάζοντας πλέον οριστικά τον καιρό σε τροχιά χειμώνα και υετικά.\nΘερμοκρασιακά πάντως η αυριανή μέρα θα είναι η ποιό κρύα για φέτος.\nΜε εκτίμηση : Γιάννης Μανωλάς\nΠροηγούμενο άρθροΡόδος-Δωδεκάνησα – Πρόγνωση Καιρού για την Τρίτη 24 Νοεμβρίου\nΕπόμενο άρθροΟι Χιονοδόν Κιχώτες


Το θεατρικό σύμπαν που έχτισε η Ευγενία Σάλτα στα Μέγαρα - Megara On Air\n“Ετσι Είναι! … Είναι Έτσι;”. Αυτός είναι ο τίτλος μιας θεατρικής παράστασης που ανεβαίνει -20 Μαίου 2017- από τη Δημοτική Θεατρική Ομάδα Μεγάρων, στο πολιτιστικό κέντρο “Στρατουδάκειο”. Ένα έργο βασισμένο στη θεατρική σάτιρα του Λουίτζι Πιραντέλλο “Έτσι Είναι.. Εάν Έτσι Νομίζετε”. Την σκηνοθεσία και το κείμενο της παράστασης υπογράφει η Ευγενία Σάλτα.\n-Με αφορμή την παράσταση , η γυναίκα που την επιμελήθηκε, μίλησε στο fragilemag.gr για την επικαιρότητα του έργου και για τον πολιτισμό στην επαρχία του σήμερα.\n– Τα τελευταία τρία χρόνια σκηνοθετώ παραστάσεις για τη Δημοτική Θεατρική Ομάδα Μεγάρων. Μια σπουδαία ερασιτεχνική ομάδα, η οποία απαρτίζεται ηλικιακά από ανθρώπους 12 έως 58 ετών και που δεν έχει τίποτα να ζηλέψει από επαγγελματίες ηθοποιούς. Η ομάδα αυτή έχει στην πλάτη της 30 χρόνια βιογραφικό. Ξεκίνησε πολύ ταπεινά και πάντα περίμενε κάποιον, κάτι για να βγει λίγο παραέξω…\n-Τα μέλη της ομάδας μου έχουν πει πως θέλουν να παραμείνουν παιδιά. Πως προσπαθούν να αφήσουν στην άκρη τα προβλήματά τους, και μην γελιόμαστε είναι πολλά τα προβλήματα του σήμερα, και να συμμετέχουν στην ομάδα αυτή ως ψυχοθεραπεία, ως “οικογένεια”. Κάποιοι σκέφτονται να γίνουν επαγγελματίες ηθοποιοί. Κάποιοι άλλοι ψάχνουν τρόπους να εκφραστούν. Όλοι αγαπούν την τέχνη. Απλά κάποιοι από την ομάδα απλά το έχουν. Φανταστείτε ένα μεγάλο καζάνι που βράζουν πολλές ανάγκες μαζί … και κάθε μία ανάγκη να χρειάζεται τον κατάλληλο χρόνο για να βράσει.\n-Το να ασχολούμαι όμως επαγγελματικά με αυτό έχει αρκετές δυσκολίες. Όταν ανέλαβα το Σεπτέμβρη του 2014 (Σεπτέμβρη) τη θεατρική ομάδα του Δήμου στα Μέγαρα ήμουν 30 χρονών. Η πρόταση έγινε επειδή έχω πτυχίο αντικειμένου – απόφοιτος Δραματικής Σχολής “Ίασμος”, σεμινάρια από την σχολή «Tabula rasa » στη θεατρική γραφή και στη σκηνοθεσία θεάτρου. Για εμένα η καλύτερη καθοδήγηση ήταν από τον καθηγητή – σκηνοθέτη κ. Νίκο Καραγέωργο στο «Studio υπό το μηδέν» και τώρα τελείωσα τα μαθήματα φωτογραφίας. Σημαντικό παράγοντα για την πρόταση αυτή είναι ότι κατάγομαι και από τα Μέγαρα. Η πρόταση έλεγε:«Για ένα χρόνο να αναλάμβανα το ΔΗ.ΘΕ.ΜΕ εθελοντικά» .\n-Το θεώρησα μεγάλη ευκαιρία. Ευχαριστώ τον Δήμο Μεγάρων και συγκεκριμένα τον πρόεδρο κ. Κορώση για την εμπιστοσύνη του στο πρόσωπό μου. Ήμουν ενθουσιασμένη.. είπα αμέσως ναι, ήθελα να κάνω πράγματα στον τόπο μου, δεν με ένοιαζαν τα λεφτά γιατί ήταν η ευκαιρία που ζητούσα ..! θα δούλευα παράλληλα κάπου αλλού περιστασιακά, θα ζοριζόμουν –αλλά θα έκανα αυτό που αγαπούσα-\nΔεν με ένοιαζε τίποτα.\nΟι δυσκολίες έρχοντε σε κάθε δουλειά. Εγώ αποφάσισα να δέχομαι τις δυσκολίες.\nΚαι κάπως έτσι ήρθε η επιτυχία της πρώτης παράστασης, στο θεατρικό έργο “Μαίρη Λίντα Το Τραγούδι Της Ζωής Μου”.\nΣτη δεύτερη συνεργασία με το ΔΗ.ΘΕ.ΜΕ – σκηνοθέτησα το διασκευασμένο έργο “Χωριό Ηλιθίων” βασισμένο στο έργο «Οι ηλίθιοι» του Νιλ Σάιμον, πήγαμε στο 14ο φεστιβάλ Κορίνθου κερδίσαμε δύο βραβεία – β’ γυναικείου ρολού (Μαρία Καραντώνη) και ένα προσωπικό βραβείο στο σχεδιασμό φωτισμού.\nΤο ΔΗ.ΘΕ.ΜΕ ΑΝΟΙΓΕΙ ΤΑ ΦΤΕΡΑ ΤΟΥ…\nΗ Ευγενία λέει: "Θα ήθελα με τον καιρό να υπάρχει μια υγιής εξέλιξη όπου δουλεύω, να υπάρχουν υλοποιήσιμοι στόχοι. Το νεανικό της ηλικίας μου με βοηθά να κάνω πολλά πράγματα και θέλω αυτό να το εκμεταλλευτώ. Δεν κουράζομαι εύκολα και ούτε μου αρέσει να λέω «Εντάξει, αφού βρήκα τη συνταγή ας κάτσω τώρα». Δεν υπάρχει συνταγή στο θέαυτο. Υπάρχει μόνο δουλειά. Μια παράσταση για να είναι καλή πρέπει να δουλέψεις, να διαβάσεις, να δοκιμαστείς… να ξέρεις ότι κυνηγάς πάντα ένα – γιατι; Πρέπει να μάθεις ότι ο σκηνοθέτης πρέπει να έχει φλόγα μέσα του, πρέπει να τρώει τις δυσκολίες όποιοες και να είναι αυτές και να διαχειρίζεται ταυτόχρονα τη φλόγα του, για να μην κάψει και τους άλλους.\nΈνα ακόμα θεατρικό έργο με τίτλο “Έτσι Είναι!… Είναι Έτσι;” θα ανέβει φέτος σε συνεργασία με το ΔΗ.ΘΕ.ΜΕ, για τρίτη συνεχόμενη χρονιά. Έργο διαχρονικό – επίκαιρο-κωμικοτραγικό βασισμένο στο έργο του Λουίτζι Πιραντέλλο.\nΗ υπόθεση του έργου αφορά μια σκευωρία, που σκαρφίζονται οι άνθρωποι μιας πόλης αψηφώντας τις συνέπειές της. Τρέφονται από τις ζωές των άλλων, βυθισμένοι στο κουτσομπολιό τους –έρχονται αντιμέτωποι με τους ίδιους τους τους εαυτούς- διαστρεβλώνοντας μια αλήθεια που δεν είναι σίγουροι εάν υπάρχει. Με ποικίλα προσωπεία, ξετυλίγουν ένα κουβάρι που ίσως να μπερδεύεται ακόμα περισσότερο.\nΗ σκηνοθέτης της παράστασης λέει: “Πιστεύω ότι μια «ερασιτεχνική ομάδα θεάτρου που μεγαλώνει σε μια επαρχία, θα μπορέσει να αποδώσει καλύτερα ένα τέτοιο έργο γιατί ζει ακόμα, σε μια συνθήκη που ο κόσμος μπερδεύει το κοινωνικό ενδιαφέρον με το κουτσομπολιό. Σε μια μεγάλη πόλη όπως η Αθήνα, η αποξένωση κυριαρχεί τόσο έντονα που έχουμε φτάσει στην ολοκληρωτική αδιαφορία –αλλά εάν εξετάσουμε τις υποομάδες που υπάρχουν σε μια δουλειά για παράδειγμα, θα βρούμε ακριβώς το ίδιο πράγμα …”\n-Η Ευγενία Σάλτα δηλώνει: “Ένα ακόμη σπουδαίο γεγονός της ΔΗ.ΘΕ.ΜΕ. ήταν η συμμετοχή της στην ταινία που σκηνοθετεί ο Μιχάλης Καφαντάρης “Ποιος είναι επιτέλους αυτός ο Τέλης Στεφανής”. Είναι κάτι που μας κάνει να νιώθουμε ιδιαίτερη χαρά και τιμή. Γιατί επιτέλους ενώθηκε κάτι «καλλιτεχνικά» μέσα μας. Δώσαμε ό,τι καλύτερο έχουμε σε έναν άνθρωπο που δουλεύει για την τέχνη στην κυριολεξία της λέξης. Όταν μίλησα μαζί του στο τηλέφωνο και μου είπε ότι θα έρθει στα Μέγαρα για κινηματογραφικά γυρίσματα -σκέφτηκα – Επιτέλους ένας άνθρωπος ταπεινός που εμπιστεύεται ερασιτεχνικές ομάδες για τη δουλειά του – πρέπει να του αποδείξουμε θεατρικά ότι έχουμε να του δώσουμε. Αυτή η ένωση με έναν άνθρωπο σαν τον Μιχάλη Καφαντάρη μας έδωσε πολλά θετικά – κάτι που επιβεβαιώνει τον κανόνα – Η καλλιτεχνική παιδεία δεν κρύβεται! Το ΔΗ.ΘΕ.ΜΕ και εγώ προσωπικά τον ευχαριστούμε για την ευκαιρία.”\nΕίναι πολύ συμαντικό να υπάρχει θεατρική δράση σε ένα τόπο. ..\n-Η σκηνοθέτης του ΔΗ.ΘΕ.ΜΕ λέει: “Από την αρχαία Ελλάδα το θέατρο κατείχε από νωρίς σημαντική θέση στην κοινωνική ζωή – Επιμένω ότι σε κάθε τόπο πρέπει οι ομάδες θεάτρου να δίνουν το «Παρών». Δεν θέλω να κάνω υποδείξεις αλλά το θέατρο βοηθά να κατανοήσεις το μεγαλείο της ψυχής. Τo κοινό ανταποκρίνεται πολύ θερμά σε αυτό. Περιμένει να δει θέατρο – ανταποκρίνεται σε κάθε παράσταση με πολύ ενεργό τρόπο , συμμετέχει – γελάει – κλαίει – το έχει ανάγκη – θέλει να δει τους ανθρώπους που ζουν μαζί στην ίδια πόλη, να παίζουν «θέαυρο». Το έχουν αποδεχτεί. Το πρωί οι ηθοποιοί της ερασιτεχνικής μας ομάδας είναι στις δουλειές τους, το απόγευμα στις οικογένειές τους και το βράδυ πρόβες στο “Στρατουδάκειο”. Είναι μια ψυχαγωγία … και δουλεύουν τόσο σκληρά σαν επαγγελματίες αυτό το υπογράφω. Ο κόσμος που ζει στα Μέγαρα τους στηρίζει και τους αγαπάει πολύ.\n-Η Ευγενία Σάλτα λέει: “Ο λόγος που θέλω να σκηνοθετήσω Πιραντέλλο σήμερα, είναι μια ανάγκη. Ταυτίστηκα τόσο πολύ με τις απόψεις του, και έτσι.. γεννήθηκε ο σπόρος της δημιουργίας. Ερωτεύτηκα το μυστήριο που κρύβει ο Πιραντέλλο.. Ο θρήνος του μπορεί να γίνει μια σκληρή σάτιρα για τους άλλους.. Ταυτίστηκα με τα λόγια του..\n«.. Όταν αντικρίζουμε τον εαυτό μας, η ομαδική συνέπεια είναι ένας ασυγκράτητος θρήνος. Αυτός ο θρήνος είναι το θέατρο μου..».\nΞέρετε… όταν γράφεις έργα – μουσικές – αρχίζεις και συνομιλείς με τις προσωπικές σου ανάγκες! Με αφορμή αυτές τις ανάγκες μου και τα προσωπικά μου βιώματα, θέλησα να εστιάσω στο άχρονο και ταυτόχρονα στο διαχρονικό θέμα του έργου αυτού. Εξάλλου θεωρώ ότι είμαστε σε μια αποδυναμωμένη εποχή που ψάχνουμε την τέχνη μέσα από το χρόνο..”\n“Τεχνικά το έργο αυτο προσεγγίζεται με την αποδόμηση”\n– Εάν δεις την αλήθεια κατάματα, υπάρχει μόνο η αποδόμηση των πραγμάτων και κατά συνέπεια του ανθρώπου, οπότε ένα κλασσικό κείμενο σαν και αυτό, εάν διασπαστεί μπορεί να φωτίσει πολλές σύγχρονες αλήθειες.\n-Οι συντονισμένες κινήσεις, τα «κατεστημένα» καλούπια μετατρέπονται σε κουραστικές κινήσεις για τους ηθοποιούς, οι οποίοι δεν μπορούν να τις απαρνηθούν γιατί προσπαθούν να αποδώσουν στην κούραση τους ,-Μια νέα πραγματικότητα. Αυτή η πάλη μεταξύ του μπορώ και δεν μπορώ, είναι προσωπικές αλήθειες που μαρτυρούν το σήμερα!!\nΠΡΟΣΠΑΘΩ να τονίσω σημεία που είναι δεύτερης ανάγνωσης – μου αρέσει η εναλλαγή των προσώπων (κ. Πόντσα- κ. Φρόλα) που φέρουν τις χρήσιμες πληροφορίες. Φωτίζω τον κόσμο που αλλάζει γρήγορα απόψεις- φωτίζω την αρνητική σκέψη, η οποία γίνεται ένας άγριος καθρέφτης-για τον κόσμο και όλα αυτά μέσα στο χρόνο του σήμερα.\nΈχω αφαιρέσει ένα κομμάτι του τέλους και το έχω στηρίξει μέσω κινησιολογίας.. Είμαστε όμως στην εποχή της εικόνας άλλωστε – κρατάς το θέμα και το εκφράζεις πάνω στη κίνηση..\n-Η τέχνη του θεάτρου σήμερα ζητάει όλες τις τέχνες ενωμένες. Υπάρχουν πολλές πληροφορίες γύρω μας όπου πρέπει να μπουν με ένα εντελώς μινιμαλιστικό τρόπο χωρίς να φλυαρεί τίποτα… Ο Πιραντέλο είναι αρκετά σύγχρονος, η «νεωτεριστική» παρεμβολή θέλει πολύ προσοχή, σου δίνει την ευκαιρία να αποδώσεις τα μηνύματα του έργου με διαφορετικούς τρόπους ..αλλά δεν σου επιτρέπει να φύγεις από την ιστορία.\nΕν τέλει πιστεύω, ότι εάν θέλεις σήμερα να επικοινωνήσεις μέσα από τις θεατρικές παραστάσεις, πρέπει να μάθεις να σέβεσαι όλες τις τέχνες που κρύβει το θέατρο. Αλλιώς πάντα θα απευθύνεσαι σε συγκεκριμένο κοινό και θα αναβαθμίζεις συγκεκριμένες κατηγορίες … Ο κόσμος είναι κάτι σαν συσπειρωμένη ευφυΐα.. Εάν του δώσεις κάτι αντικειμενικά καλό, αμέσως θα το αναγνωρίσει, θα το αγκαλιάσει και θα το εντάξει στην καθημερινότητα του.\nΘέατρο Δημοτική Θεατρική Ομάδα Μεγάρων Ευγενία Σάλτα\nΠαιδική Θεατρική Παράσταση "Τα τρία Γουρουνάκια και ο κακός ο Λύκος;" στο Στρατουδάκειο\nΔημοσιεύθηκε στις 09/12/2015 17:06\nΗ Πεντάμορφη και το Τέρας στη Σκηνή του Στρατουδάκειου\nΔημοσιεύθηκε στις 21/10/2015 20:37


«Mea culpa» από τον Μπεργκ (βίντεο)\nSlider«Mea culpa» από τον Μπεργκ (βίντεο)\n29 October, 2021, 9:59 PM\nΟ Χένινγκ Μπεργκ ανέλαβε την ευθύνη για την πορεία και την εικόνα της Ομόνοιας και τόνισε την ανάγκη για βελτίωση.\n«Δεν ήταν το αποτέλεσμα που θέλαμε. Στο πρώτο ημίχρονο προσπαθήσαμε να κρατήσουμε τον έλεγχο, χωρίς να δημιουργούμε πολλές φάσεις. Ούτε η Ανόρθωση είχε ευκαιρίες, εκτός από το γκολ. Είμαστε απογοητευμένοι. Πρέπει να βελτιωθούμε, να φτιάχνουμε περισσότερες φάσεις και να φτάνουμε στις νίκες», ανέφερε αρχικά ο Νορβηγός.\nΑπαντώντας σε σχετικές ερωτήσεις είπε μεταξύ άλλων: «Δεν είμαστε τόσο καλοί όσο πέρσι. Άλλες ομάδες έχουν βελτιωθεί. Κάποια πράγματα πρέπει να βελτιωθούν. Δεν είναι αναγκαίο να κάνεις πολλές αλλαγές, αν θες να αλλάξεις κάτι. Είχαμε και τον αγώνα με τη Βασιλεία στον οποίο 15 παίκτες έπαιξαν περισσότερα από 45 λεπτά. Όλοι είχαν καλή απόδοση. Η ομάδα που νίκησε με 1-0 τον Απόλλωνα ήταν σχεδόν η ίδια. Μπορούμε να συζητάμε με τις ώρες για το ποια είναι η καλύτερη ενδεκάδα, όμως εμείς αξιολογούμε κατά τη διάρκεια της βδομάδας και των προπονήσεων.\n«Ο κύριος λόγος είναι ότι δεν είμαστε τόσο καλοί όσο την περσινή σεζόν. Ευελπιστώ ότι θα επιστρέψουμε στα περσινά επίπεδα. Για την ώρα δεν είμαστε αρκετά καλοί για να μπορούμε να κερδίζουμε. Έχω την κύρια ευθύνη. Εγώ προπονώ την ομάδα και διαχειρίζομαι το προσωπικό».\nΠαραθέτουμε το βίντεο από τη συνέντευξη Τύπου του προπονητή της Ομόνοιας:\nΠροηγούμενο άρθροΗ πεποίθηση του Τιμούρ\nΕπόμενο άρθροΣταθερά σε θέση οδηγού η Ένωση


Συνάντηση Ανδρουλάκη - Χρηστίδη στα Εξάρχεια - DailyPost.gr\nΣυνάντηση Ανδρουλάκη – Χρηστίδη στα Εξάρχεια\nΤην πρώτη τους συνάντηση μετά την εκλογή ηγεσίας του ΠΑΣΟΚ/ΚΙΝΑΛ, τυχαία, είχαν ο Νίκος Ανδρουλάκης και ο Παύλος Χρηστίδης.\nΟι λεπτομέρειες στην “Καθημερινή”, στη στήλη “Θεωρείο” του Στ. Παπαντωνίου:\nMια πολύ… εναλλακτική συνάντηση έγινε στις αρχές της εβδομάδας στα Εξάρχεια, όπου Ν. Ανδρουλάκης και Π. Χρηστίδης εθεάθησαν να πίνουν καφέ. Όχι, δεν έγινε το ΠΑΣΟΚ τόσο εναλλακτικό. Η συνάντηση, όπως έμαθα, δεν ήταν προγραμματισμένη καθώς βρέθηκαν τυχαία με διαφορετικές παρέες και, αφού συνέπεσαν, τα είπαν για περίπου 20 λεπτά σε πολύ καλό κλίμα, ανανεώνοντας το ραντεβού τους… θεσμικά στα γραφεία του κόμματος.\nAνδρουλάκης: «Δεν είναι επιτελικό κράτος αλλά επιτελικό χάος»


Λαφαζάνης: Εκπληκτική η κωλοτούμπα του Τσίπρα - Newpost.gr\nΛαφαζάνης: Εκπληκτική η κωλοτούμπα του Τσίπρα\n«Δεν υπολογίσαμε όσο θα έπρεπε την απογοήτευση του κόσμου από την κωλοτούμπα Τσίπρα. Μια κωλοτούμπα η οποία ήταν εκπληκτική και έγινε μέσα σε μια βδομάδα μετά από ένα στεντόριο 'όχι' στο δημοψήφισμα», δήλωσε ο Παναγιώτης Λαφαζάνης.\nΔημοσίευση 26 Σεπτεμβρίου 2015, 18:31 / Ανανεώθηκε 26 Σεπτεμβρίου 2015, 18:32\nΜιλώντας στον Real Fm, ο επικεφαλής της Λαϊκής Ενότητας πρόσθεσε πως «αυτό επέφερε γενική πικρία, απογοήτευση στον κόσμο, πράγμα που το βλέπαμε και οδήγησε και σε μεγάλη αποχή. Αυτά δεν τα είχαμε συλλάβει επαρκώς».\nΌσον αφορά στην επανακαταμέτρηση που ζήτησε η Λαϊκή Ενότητα, είπε ότι θα γίνει ενδεικτικά σε εκλογικά κέντρα καθώς θέλει να διερευνήσει την κατάσταση με τα άκυρα ψηφοδέλτια. «Αν προκύψουν στοιχεία τα όποια δημιουργούν ανησυχίες τότε θα προχωρήσουμε σε περαιτέρω ενέργειες» τόνισε.


Μερκάδο: "Αν τραυματίσω τον Μέσι δε θα μπορώ να γυρίσω στην πατρίδα μου" - Sportsking.gr\nΜερκάδο: «Αν τραυματίσω τον Μέσι δε θα μπορώ να γυρίσω στην πατρίδα μου»\nΟ αμυντικός της Σεβίλλης, Γκαμπριέλ Μερκάδο, αναφέρθηκε στις επιπτώσεις ενός σκληρού δικού του μαρκαρίσματος πάνω στον Μέσι.\nΗ Σεβίλλη κονταροχτυπιέται με την Μπαρτσελόνα το προσεχές Σάββατο (19/4) και οι «μπλαουγκράνα» είναι το φαβορί για την κατάκτηση του νταμπλ στην Ισπανία.\nΑπό τη στιγμή, άλλωστε, που οι Καταλανοί διαθέτουν στις τάξεις του τον Λιονέλ Μέσι, είναι ξεκάθαρο ότι μόνο ως αουτσάιντερ θα μπορούσε να λογίζεται η Σεβίλλη των πολλών αμυντικών προβλημάτων.\nΣαν να μην έφτανε αυτό για τους Ανδαλουσιανούς, ο αμυντικός του συλλόγου, Γκαμπριέλ Μερκάδο, αποκάλυψε ένα ακόμη πρόβλημα που πρέπει να λύσει η ομάδα του σχετικά με την αναχαίτιση του Μέσι. Συγκεκριμένα, Μερκάδο και Μέσι είναι συμπαίκτες στην εθνική Αργεντινής και γι΄αυτό ο πρώτος τόνισε ότι πρέπει να είναι πολύ προσεκτικός έτσι ώστε να μην τραυματίσει τον σούπερ σταρ της «αλμπισελέστε».\n«Εάν τον χτυπήσω, δε θα μπορώ να επιστρέψω στην Αργεντινή. Δεν μπορείς να σταματήσεις τον Μέσι με φάουλ. Βάζεις έναν παίκτη πάνω του και τον περνάει και συνεχίζει. Η μόνη του σκέψη στο γήπεδο είναι πως θα πονέσει τον αντίπαλο σκοράροντας. Είναι ο καλύτερος στον κόσμο χωρίς αμφιβολία. Κινείται σε όλο το γήπεδο, σκοράρει τέρματα και σερβίρει γκολ στους συμπαίκτες του. Θα έχουμε πολλή δουλειά στην άμυνα και πρέπει να παίξουμε τέλεια. Ονειρευόμαστε, όμως, να κερδίσουμε το κύπελλο και κανείς δε θα μας το πάρει εύκολα.»


AμεA - Άτομα με Αναπηρία - Δικαιώματα και Παροχές: 10/05/14\nΤα πράγματα δεν είναι όπως δείχνουν - Δείτε τις φωτογραφίες.\nΈνα παράξενο διαμέρισμα, στο οποίο φαίνεται να υπάρχει μηδενική βαρύτητα, φτιάχτηκε στη Ρωσία. Το σπίτι αποτελεί τμήμα μουσειακού εκθέματος στην Αγία Πετρούπολη και περιλαμβάνει σαλόνι, κουζίνα, διάδρομο, μπάνιο και παιδικό δωμάτιο.\nΣτην πραγματικότητα, όπως εξηγεί η «Mirror», όλα τα έπιπλα και τα αντικείμενα είναι τοποθετημένα στο… ταβάνι, κι έτσι στις φωτογραφίες μοιάζει οι επισκέπτες να αιωρούνται.\nΓενέθλια για τον «βασιλιά του διαδικτύου» Ambam - Δείτε τις φωτογραφίες και το βίντεο.\nΤα 24 χρόνια του κλείνει σήμερα ο γορίλας Ambam που έγινε γνωστός σε όλο τον κόσμο για την τάση του να περπατά στα δύο πόδια, σαν άνθρωπος. Από το 2011, όταν πρωτοαναρτήθηκε στο ίντερνετ το βίντεο με το βάδισμα του Ambam, έχει εκατομμύρια προβολές.\nΣυνήθως οι γορίλες περπατούν στηριζόμενοι και στα τέσσερα άκρα τους αλλά ο Ambam, που ζει στο πάρκο Port Lympne στο Κεντ της Βρετανίας, έχει εξαιρετική ισορροπία στα δύο πόδια.\nΤην ίδια τάση, να περπατά στα δυο πόδια, έχει και η αδελφή του Tamba και το μικρό της.\n«Όλοι οι γορίλες μπορούν να σταθούν όρθιοι αν και συχνά δεν το προτιμούν. Ωστόσο ο Ambam έχει ταλέντο να στέκεται εντελώς όρθιος στα δύο πόδια του», τονίζει στην Daily Mail ο υπεύθυνος του πάρκου για τους γορίλες.\nΜε βάρος 220 κιλά ο Ambam είναι μεγαλύτερος γορίλας του πάρκου.\nΤο Wengen στην Ελβετία, είναι από τα λίγα χωριά της Ευρώπης στα οποία δεν υπάρχουν αυτοκίνητα στους δρόμους αλλά και ένας από τους ωραιότερους προορισμούς όλες τις εποχές του χρόνου. Βρίσκεται σε υψόμετρο 1.300 μέτρων και δεσπόζει μέσα σε ένα απαράμιλλου φυσικού κάλλους τοπίο, και οι 1.300 περίπου μόνιμοι κάτοικοι είναι πολύ περήφανοι για τη γενέτειρά τους. Σημειώνεται ότι εκλεκτοί και διάσημοι «καλεσμένοι» ανά τους αιώνες, έχουν χαρακτηρίσει τοWengen ως το «ωραιότερο χωριό της Ευρώπης».\nΜε μακρά ιστορία από το χώρο της πολιτικής, της επιστήμης και του αθλητισμού, το μικρό αυτό χωριό των Άλπεων έχει φιλοξενήσει πρόσωπα του παρελθόντος, μεταξύ των οποίων τους Αδόλφο Χίτλερ, Ναπολέοντα και Ιούλιο Καίσαρα, ενώ πρωταγωνιστεί στα αθλητικά δρώμενα, φιλοξενώντας τους γνωστούς αγώνες σκι Lauberhorn, από το 1930.\nΟι μετακινήσεις γίνονται με σιδηρόδρομο και τελεφερίκ και κανένας δεν δυσανασχετεί. Το αντίθετο, μάλιστα. «Για να γνωρίσεις τη φύση εκ των έσω και να απολαύσεις όσα έχει να σου προσφέρει πρέπει να αφήσεις το αυτοκίνητο στο γκαράζ», λένε χαρακτηριστικά οι κάτοικοι.\nΜέσα σε μια απέραντη γαλήνη και σε μια ηρεμία που συγκλονίζει, ακόμη και όταν το χωριό «πλημμυρίζει» από τουρίστες - που φτάνουν ακόμη και τους 10.000 κατά τη χειμερινή περίοδο, οι επισκέπτες απολαμβάνουν σπορ, διασκέδαση και φύση, χωρίς να τους λείπει απολύτως τίποτα.\nΠανευτυχής η 23χρονη με το νέο της μπούστο - Δείτε τις φωτογραφίες.\nΟ Rudirok είναι σίγουρα ταλαντούχος. Δεν ξέρει να τραγουδάει ή να χορεύει. Γνωρίζει καλά, όμως, να μιμείται φωνές ζώων. Και στο βίντεο που ακολουθεί δείχνει το πλούσιο ταλέντο του.\nΔείτε τον να γαβγίζει, να νιαουρίζει και όχι μόνο σε ένα βίντεο που έσπασε τα ρεκόρ την προηγούμενη εβδομάδα στο youtube.\nΗ μαθηματική απόδειξη που υποστηρίζει αυτή τη θεωρία.\nΜία από τις πιο σημαντικές θεωρίες της σύγχρονης κοσμολογίας είναι ότι το Σύμπαν ξεκίνησε με τη Μεγάλη Έκρηξη, το γνωστό σε όλους «Big Bang».\nΑυτό βέβαια δεν αποτελεί απλά μια ιδέα, αλλά μια επιστημονική θεωρία που υποστηρίζεται από πολλά αποδεικτικά στοιχεία.\nΓια αρχή έχουμε τη θεωρία του κοσμικού υπόβαθρου μικροκυμάτων, της συνεχούς επέκτασης του διαστήματος και αυτή της αφθονίας των αρχέγονων στοιχείων.\nΚι όμως οι επιστήμονες εξακολουθούν να αναρωτιούνται τι είναι αυτό που προκάλεσε εξαρχής τη Μεγάλη Έκρηξη.\nΓια πολλά χρόνια οι κοσμολόγοι πίστευαν ότι το Σύμπαν δημιουργήθηκε αυθόρμητα, ότι η Μεγάλη Έκρηξη ήταν το αποτέλεσμα κβαντικών διακυμάνσεων και πως το Σύμπαν άρχισε να υπάρχει από το τίποτα.\nΑυτό είναι κάτι εύλογο, δεδομένων όσων γνωρίζουμε για την κβαντική μηχανική, αναφέρει ένα άρθρο στο Physics arXiv Blog.\nΌμως οι φυσικοί χρειάζονται κάτι παραπάνω.\nΜια μαθηματική απόδειξη που θα δίνει «σάρκα και οστά» στην ιδέα αυτή.\nΗ «ευχή» τους εκπληρώθηκε χάρη στην εργασία του Dongshan He και των συνεργατών του στο Ινστιτούτο Φυσικής και Μαθηματικών Wuhan Institute of Physics and Mathematics στην Κίνα.\nΗ ερευνητική αυτή ομάδα βρήκε την πρώτη, αυστηρή απόδειξη ότι η Μεγάλη Έκρηξη θα μπορούσε όντως να έχει προκύψει αυθόρμητα λόγω κβαντικών διακυμάνσεων.\nΗ νέα αυτή απόδειξη βασίζεται σε ένα ειδικό σύνολο λύσεων, μιας μαθηματικής οντότητας, γνωστής ως εξίσωση Wheeler-DeWitt.\nΣτο πρώτο μισό του 20ου αιώνα οι κοσμολόγοι αγωνίζονταν να συνδυάσουν τους δύο πυλώνες της σύγχρονης φυσικής –την κβαντική μηχανική και τη γενική σχετικότητα- με έναν τρόπο που θα περιέγραφε με εύλογο τρόπο το σύμπαν.\nΜια σημαντική ανακάλυψη προέκυψε τη δεκαετία του 1960, όταν οι φυσικοί John Wheeler και Bryce DeWitt συνδύασαν αυτές τις δύο μη συμβατές ιδέες, σε ένα μαθηματικό πλαίσιο, γνωστό σήμερα ως η εξίσωση Wheeler-DeWitt.\nΟ Dongshan και οι συνεργάτες του «εξερεύνησαν» μερικές νέες λύσεις αυτής της εξίσωσης.\nΣτο επίκεντρο της σκέψης τους βρίσκεται η αρχή της αβεβαιότητας του Heisenberg. Αυτό επιτρέπει την πιθανότητα ύπαρξης ενός μικρού κενού, λόγω των διακυμάνσεων που οι φυσικοί αποκαλούν μετασταθερό ψευδές κενό.\nΌταν συμβαίνει αυτό, υπάρχουν δύο πιθανότητες. Αν η φούσκα του διαστήματος δεν επεκταθεί γρήγορα, εξαφανίζεται σχεδόν αμέσως. Αν όμως επεκταθεί αρκετά, τότε δημιουργείται ένα σύμπαν με τρόπο μη αναστρέψιμο.\nΤο ερώτημα που προκύπτει όμως είναι το εξής: επιτρέπει κάτι τέτοιο η εξίσωση Wheeler-DeWitt;\n«Εμείς αποδεικνύουμε ότι μόλις δημιουργηθεί μια μικρή φούσκα μετασταθερού κενού, έχει την ευκαιρία να επεκταθεί με γεωμετρική πρόοδο» αναφέρουν οι ερευνητές.\nΗ προσέγγιση του Dongshan και των συνεργατών του, κάνει λόγο για μια σφαιρική φυσαλίδα η οποία περιγράφεται εξ ολοκλήρου από την ακτίνα της. Στη συνέχεια υπολογίζουν την εξίσωση, που περιγράφει το ρυθμό με τον οποίο μπορεί να επεκταθεί αυτή η ακτίνα και μετά εξετάζουν τρία σενάρια για τη γεωμετρία της φούσκας: κλειστή, ανοιχτή ή επίπεδη.\nΓια κάθε μία από αυτές τις περιπτώσεις βρίσκουν μια λύση, σύμφωνα με την οποία η φούσκα μπορεί να επεκταθεί με γεωμετρική πρόοδο και κατά συνέπεια να φτάσει σε τέτοιο μέγεθος που μπορεί να δημιουργηθεί ένα σύμπαν… ένα Big Bang.\nΜε ενσωματωμένη κάμερα και ασύρματη σύνδεση - Δείτε τις εικόνες.\nΟ φακός έχει ασύρματε δυνατότητες που του επιτρέπουν να συνδεθεί με smartphone ούτως ώστε να γίνεται επεξεργασία των πληροφοριών και να δίνονται ηχητικές εντολές στον χρήστη.\nΚατασκευάστηκε από τον αρχαίο έλληνα μαθηματικό Αρχύτα.\nΗ Λιούμπα έζησε μόλις ένα μήνα αλλά «ξαναζεί» 42.000 χρόνια μετά.\nΔιασώθηκε και αναρρώνει η άτυχη Λόλα - Δείτε τις φωτογραφίες.\nΈνοχους έκρινε βρετανικό δικαστήριο τους Jennifer Plater και Michael Knight για κακοποίηση του σκύλου τους, τον οποίο άφησαν να πεινάσει για τουλάχιστον έξι εβδομάδες!\nΗ Λόλα είχε αδυνατίσει τόσο πολύ που το βάρος της είχε φτάσει τα 15 κιλά και ήταν πλέον ορατά όλα τα κόκκαλα και η σπονδυλική της στήλη,\nΟι δύο κατηγορούμενοι δεν εμφανίστηκαν στο δικαστήριο, κρίθηκαν ένοχοι ερήμην και έχει εκδοθεί ένταλμα σύλληψής τους. Σύμφωνα με τη Daily Mail είναι πιθανό να τους επιβληθεί ποινή φυλάκισης τεσσάρων μηνών.\nΤις Αρχές ειδοποίησαν οι γείτονες που ανησύχησαν βλέποντας τη Λόλα σκελετωμένη. Το RSPCA βρήκε το σκυλί αφυδατωμένο, να υποφέρει από πείνα επί τουλάχιστον έξι εβδομάδες.\nΌταν το RSPCA ανέλαβε τη φροντίδα της Λόλας στις 14 Δεκεμβρίου ζύγιζε 15,5 κιλά. Ενάμιση μήνα μετά είχε φτάσει τας 21,4, χάρη απλά στην κανονική διατροφή της.


Αρχ. τιμή: 7,70€ 3,59€\nΚερδίζεις 3.59 πόντους\nΗ επαγγελματική οδοντόπαστα της Intermed, λευκαίνει τα δόντια απομακρύνοντας απαλά τις επιφανειακές δυσχρωμίες, δυναμώνει την αδαμαντίνη, καταπολεμά αποτελεσματικά την κακοσμία και αφήνει ένα αίσθημα φρεσκάδας στο στόμα και την αναπνοή.\nΤοποθετήστε μια ποσότητα οδοντόκρεμας ίση με ένα νύχι ενηλίκου στην οδοντόβουρτσά σας και βουρτσίστε τα δόντια σας πρωί και βράδυ καθώς και ιδανικά μετά από κάθε γεύμα.\nΗ χρήση γίνεται αυστηρά από ενήλικες.\nΑποθηκεύστε σε μέρος σκιερό και δροσερό (15-25ο), μακριά από παιδιά.\nΠεριέχει 1000ppm Φθόριο ως Μονοφθοροφωσφορικό Νάτριο.\nInaden Daily Toothpaste Mint Οδοντόκρεμα 75ml\nInaden Daily Toothpaste - Οδοντόκρεμα Για Καθημερινή Χρήση, 75ml


Κουζουλάδες : Γεροπόταμος Ρεθύμνου.\nΕΚΒΟΛΗ ΚΑΙ ΠΗΓΕΣ ΓΕΡΟΠΟΤΑΜΟΥ ΡΕΘΥΜΝΟΥ\nΣτο 15ο χιλιόμετρο της εθνικής οδού Ρεθύμνου – Ηρακλείου συναντάμε τη γέφυρα του ποταμού Γεροπόταμου. Λίγο πριν τη γέφυρα μια στροφή δεξιά μας φέρνει στη μικρή εκβολή. Ο ποταμός Γεροπόταμος έχει μόνιμη ροή από το ύψος των πηγών δύο χιλιόμετρα εσωτερικά των εκβολών. Η προσέγγιση των πηγών και των εποχιακών μικρών τελμάτων κατά μήκος του ποταμού, ανάντη των πηγών, γίνεται από το δρόμο Πάνορμο προς Πέραμα. Στο πρώτο περίπου χιλιόμετρο μετά τη διακλάδωση επί της εθνικής οδού υπάρχει χωματόδρομος που διασχίζει τον ποταμό και η διάβαση του είναι δυνατή τους περισσότερους μήνες του χρόνου. Στρίψτε δεξιά και ακολουθήστε τον παραποτάμιο δρόμο ως τις πηγές, κατά προτίμηση περπατώντας.\nΟ ποταμός ακολουθεί υπόγεια διαδρομή ως τις πηγές εκτός από την περίοδο των βροχών, συνήθως Δεκέμβριο ως Απρίλιο. Παραμένουν όμως μικρές λιμνούλες με καλαμιώνες ως το καλοκαίρι. Συχνά υπάρχει έντονη ρύπανση από απόβλητα ελαιουργείων στο τμήμα αυτό. Όμως η μορφή των ενδιαιτημάτων και ιδίως οι μικρές λιμνούλες, τα πλατάνια και η γενικότερη μορφολογία της περιοχής βοηθούν στην προσέλκυση πολλών ειδών πουλιών. Η περιοχή των πηγών διαθέτει αυξημένη βλάστηση με καλαμιές και άλλα υδροχαρή είδη, επίσης ιδιαίτερης αξίας φυτοκοινωνίες. Από τις πηγές ως τη θάλασσα η διαδρομή του ποταμού με μόνιμη ροή μέσα σε μια στενή κατάφυτη κοιλάδα προσφέρει άφθονα ενδιαιτήματα. Τέλος η εκβολή δημιουργεί μια μικρή, κάπως βαθιά, λίμνη στην αμμουδερή παραλία και οι βραχώδεις σχηματισμοί των ακτών δημιουργούν ενδιαιτήματα για φωλεοποίηση πουλιών.\nΟΡΝΙΘΟΠΑΝΙΔΑ: Χαρακτηριστικά είδη: Μικροτσικνιάς, λευκοτσικνιάς, πορφυροτσικνιάς, σαρσέλα, ποταμοσφυριχτής, νανοσκαλίδρα, ακτίτης, κούκος, τσαλαπετεινός, δενδροκελάδα, αρτικοκελάδα, κιτρινοσουσουράδα, λευκοσουσουράδα, αηδόνι, δεντροτσιροβάκος, κρικομυγοχάφτης, μαυρομυγοχάφτης, ψευταηδόνι, λασπότρυγκας, μαυροπελαργός, πελαργός ακτίτης, ποταμοσφυριχτής, νανογλάρονο, αργυρογλάρονο, θαμνοφυλλοσκόπος, χελιδόνι, κισσόκουκος, κοκκινοχελίδονο, χαμοκελάδα, κιτρινοσουσουράδα, ασπροκόλλα.\nΥΠΟΛΟΙΠΗ ΠΑΝΙΔΑ: Η θαλάσσια χελώνα Caretta caretta ωοτοκεί στην παραλία. Πολύ μεγάλοι αριθμοί της νεροχελώνας (Mauremys rivulata) του Κρητικού βάτραχου (Rana cretensis), του δενδροβάτραχου (Hyla arborea), και του φρύνου (Bufo viridis). Άλλα είδη: μαυριτανικό σαμιαμίθι (Tarentola mauritanica), σπιτικό σαμιαμίθι (Hemidactylus turcicus), τρανόσαυρα (Lacerta trillineata), λιακόνι (Chalcides occelatus), δεντρογαλιά (Coluber gemonensis), όχεντρα (Elaphe situla), νερόφιδο (Natrix tessellata), όφις (Telescopus fallax), άρκαλος (Meles meles), καλλιγιαννού (Mustela nivalis), ζουρίδα (Martes foina), σκαντζόχοιρος (Erinaceus concolor), μυγαλή (Crocidura suaveolens), νανομυγαλή (Suncus etruscus), λαγός (Lepus europaeus), αγκαθοποντικός (Acomys minous), δασοποντικός (Apodemus sylvaticus), ποντικός (Mus musculus), αρουραίος (Rattus rattus).\nΧΛΩΡΙΔΑ: Πλούσια υδρόβια και παραποτάμια βλάστηση με χαρακτηριστικά υγροτοπικά είδη όπως ο πλάτανος, η πικροδάφνη, η μυρτιά και διάφορα είδη βούρλων. Μέσα στο νερό ποταμογείτονες και νεραγκούλες.\nΕΠΟΧΗ: Προτιμητέα περίοδος για πτηνά, αμφίβια και λουλούδια είναι η άνοιξη, Απρίλιος-Μάιος αλλά και ο χειμώνας και το φθινόπωρο προσφέρουν καλές ευκαιρίες στην παρατήρηση πουλιών.


Διάσημοι νέοι σολίστ\nΤελευταία ενημέρωση: 2013-04-13, 14:45:50\nΑνοιξε χθες αυλαία το Διεθνές Μουσικό Φεστιβάλ «Ευμέλεια ΙΙ», το μεγαλύτερο ίσως Μουσικό γεγονός της περιοχής μας και ένα από τα σημαντικότερα της Ελλάδας.\nΟ καλλιτεχνικός Διευθυντής Ντίνος Μαστρογιάννης και οι συνεργάτες του, μέλη της οργανωτικής επιτροπής, παρακολούθησαν με μεγάλη ικανοποίηση την προσέλευση του κοινού στην εναρκτήρια χθεσινή συναυλία και ευελπιστούν να κυλήσουν όλα ομαλά και στις επόμενες συναυλίες.\nΣήμερα Σάββατο 13 Απριλίου, στην Βιβλιοθήκη του Πολιτιστικού Κέντρου του Κοινωφελούς Ιδρύματος Νικολάου και Ελένης Πορφυρογένη, στην Αγριά, στις 8 μ.μ. θα εμφανιστούν οι νικητές του Διεθνούς Διαγωνισμού για νέους σολίστ\n«Οι πέρλες της Οχρίδας» (Βιολί και Πιάνο).\nΤο πρόγραμμα περιλαμβάνει: στο πρώτο μέρος έργα Σοπέν Μαζούρκα σε Ντο μειζ., έργο 56 No.2, Σπουδή σε Λα υφ. μειζ.,op.posth (KK IIb/3 No.2), Χονγκ Λιμ LIM NG: «Dragonflys» και Ραβέλ από το έργο «Ο τάφος του Couperin»: I-Prélude,IV- Rigaudon,V-Menuet. Συντελεστής :Σελεστίν Γιόνγκ, Πιάνο (Μαλαισία)\nΕπίσης θα ακουστούν έργα : Μπραμς Παραλλαγές πάνω σ’ένα θέμα του Paganini – Βιβλίο 1ο και Σκριαμπίν Σονάτα αρ. 2. Ερμηνεύει ο Πέταρ Ντίμοφ, Πιάνο (Βουλγαρία).\nΣτην συνέχεια θα ακουστούν έργα Ντεμπισσύ “Bruyères” (από τα «Πρελούδια», Βιβλίο 1ο ), Σοπέν Φαντασία σε φα ελ., έργο 49 και Ραχμάνινοφ Étude tableau, έργο 39 αρ. 5, σε μι υφ. Ελ, τα οποία ερμηνεύει η Άντρια Μαμούτοβιτς, Πιάνο (Σερβία).\nΣτο δεύτερο μέρος περιλαμβάνονται έργα Μπλοχ, Nigun (Improvisation) No.2 from "Baal Shem", Τσαϊκόφσκι Μελωδία και Βιενιάφσκι Variations on an Original Theme, έργο 15. Εμφανίζονται οι Ούνα Στάνιτς, Βιολί (Σερβία), στο Πιάνο η Πέτρα Κόπριβετς (Σλοβενία).\nΑκολουθούν τα έργα Σεν Σανς Εισαγωγή και Rondo Capriccioso, έργο 28 και Σαρασάτ Carmen Fantasy, έργο 25. Παίζουν η Ιοάνα Ολτεάνου, Βιολί (Ρουμανία) και στο πιάνο η Πέτρα Κόπριβετς (Σλοβενία).\nΤιμώμενος συνθέτης είναι ο Ελληνο-Καναδός συνθέτης Χρήστος Χατζής, ο οποίος επίσης θα παραστεί στην διοργάνωση. Όλες οι συναυλίες μεταδίδονται ζωντανά σε απευθείας σύνδεση μέσω διαδικτύου, έτσι ώστε τα διεθνή ακροατήρια να παρακολουθούν απευθείας τη φωνή του Διεθνούς Μουσικού Φεστιβάλ «Ευμέλεια ΙΙ». Για περισσότερες πληροφορίες οι ενδιαφερόμενοι μπορούν να απευθυνθούν στο http://www.evmelia-festival.org/. Το Διεθνές Μουσικό Φεστιβάλ «Ευμέλεια ΙΙ» έχει τεθεί «Υπό την αιγίδα» του Υπουργείου Παιδείας και Θρησκευμάτων, Πολιτισμού και Αθλητισμού (Τομέας Πολιτισμού), η δε Περιφέρεια Θεσσαλίας, Περιφερειακή ενότητα Μαγνησίας και Βορείων Σποράδων καλύπτει ένα μέρος των εξόδων προβολής του, αποδεχόμενη ότι η επιτυχία του αποτελεί ένα εξαιρετικό γεγονός για την προβολή της περιοχής μας.\nΔιάσημοι νέοι σολίστ-Βόλος-Μαγνησία


ψυχολογια από Μαρία Κωνσταντοπούλου | 17 Ιαν 2018\nΗ Holly Butcher έδωσε τη δική της μάχη με τον καρκίνο και δυστυχώς δεν βγήκε νικήτρια. Διαγνώστηκε με μια σπάνια μορφή καρκίνου, συγκεκριμένα με σάρκωμα Ewing, που πλήττει κυρίως νέους ανθρώπους. Πριν φύγει από τη ζωή, όμως, σε ηλικία μόλις 27 ετών, άφησε ένα τελευταίο γράμμα -ένα γράμμα που πρέπει να διαβάσουμε όλοι μας για να συνειδητοποιήσουμε πόσο τυχεροί είμαστε για όλα όσα έχουμε. Μάλιστα, ζήτησε από τους δικούς της να δημοσιεύσουν το γράμμα της στο προσωπικό της προφίλ, μετά τον θάνατό της, στις 4 Ιανουαρίου.\nΚάποιες φορές, είναι περίεργο το πώς ένας άγνωστος σου δίνει τα πολυτιμότερα μαθήματα ζωής...\nΠροσπάθησα να ζήσω μια υγιή ζωή. Στην πραγματικότητα, αυτό ήταν ο μεγαλύτερος στόχος μου. Να εκτιμάτε την υγεία και το σώμα σας - =ακόμα κι αν δεν φοράτε το νούμερο που ιδανικά θα θέλατε. Να το φροντίζετε και να θυμάστε πόσο απίστευτο είναι. Να κινείστε και να τρέφεστε υγιεινά. Αλλά μη γίνετε εμμονικοί.\nΑυτή τη χρονιά, η οικογένειά μου δεν θα κάνει δώρα ο ένας στον άλλον και παρά το ότι το δέντρο θα φαίνεται θλιμμένο και άδειο (σχεδόν έκλαψα την παραμονή των Χριστουγέννων), ήταν τόσο όμορφα γιατί κανείς δεν είχε την πίεση του να ψωνίζει και του να προσπαθήσει να γράψει μια όμορφη κάρτα. Επιπλέον, σκεφτείτε την οικογένειά μου να προσπαθεί να μου αγοράσει δώρα, ξέροντας ότι θα καταλήξουν να τα πάρουν για τον εαυτό τους... πόσο περίεργο θα ήταν! Μπορεί να ακούγεται περίεργο αλλά αυτές οι κάρτες σημαίνουν πολλά περισσότερα για μένα από κάθε άλλη αγορά. Ήταν πιο εύκολο αυτό να το εφαρμόσουμε στο σπίτι μας γιατί δεν είχαμε μικρά παιδιά. Εξάλλου, η ουσία της ιστορίας είναι ότι δεν χρειάζονται δώρα για να αποκτήσουν νόημα τα Χριστούγεννα.


Ράκος Κουρελάριος 18 Νοεμβρίου 2011 - 4:08 μ.μ.\nΔεν ξέρω γιατί, αλλά πάντα με ενθουσίαζαν οι αποτυχημένες χημικές ενώσεις. Οι ανεκπλήρωτες χημικές αντιδράσεις.\nΚι έχω παρατηρήσει ότι, σε κάποιες περιπτώσεις, δεν φταίει το ότι στον "δοκιμαστικό σωλήνα" δεν υπάρχουν όλα τα υλικά, αλλά το ότι υπάρχουν πολύ περισσότερα.\nΠερίεργο μεν, ισχύει δε. Και σπάνια έως ποτέ κάποιος απ' τους δύο καταλαβαίνει ότι όλο αυτό θα μπορούσε να οδηγήσει όχι σε μια Σχέση Α -που είναι συνήθως το ζητούμενο- αλλά σε μια Σχέση Ω, που δεν είναι το ζητούμενο, και είναι παντελώς άγνωστη...\nΦλυαρώ ως χημικός καταλύτης της γλώττας μου...\nSoduck 18 Νοεμβρίου 2011 - 4:21 μ.μ.\nΦίλτατε Ράκε, Μακάρι να φλυαρούσατε κι άλλο...\nΗ έκρηξη όταν πλησιάζεις καύτρα σε πετρέλαιο δεν γίνεται απ το υγρό αυτό καθαυτό (δεν θα γινόταν τίποτα αν έμπαινε το τσιγάρο κατ ευθείαν στην ύπαρξη του πετρελαίου ) αλλά απ τις ανεπαίσθητες (και ίσως ορατες σαν "ζαλάδα") αναθυμιάσεις του. Ως χημικός καταλύτης θα ξέρετε πως το μόνο "υλικό" που πραγματικά φλέγεται είναι ο αέρας. Αν απόσπασμα είναι το κομμάτι που αποχωρίστηκε από το όλο, τότε η ανάσα είναι απόσπασμα αέρα. όχι;\n(πόσο λυτρωτικό είναι να υπάρχουν κάποιοι που μπορούν να ασυναρτούν μαζί μου, να ξέρατε)\nΡάκος Κουρελάριος 18 Νοεμβρίου 2011 - 5:10 μ.μ.\nΑγαπητή Soduck, δυστυχώς δεν μπορώ να φλυαρήσω άλλο επί του θέματος. Κάποια στιγμή ίσως γράψω κάτι για τους "παράξενους απωθηντές" που, σε κάποιες περιπτώσεις, δρουν πάνω μας ταυτόχρονα με τους "παράξενους ελκυστές". Αλλά όχι τώρα...\nΤο οξυγόνο είναι αυτό που φλέγεται. Αλλά το οξυγόνο είναι επίσης αυτό που "φλέγεται" και στα πνευμόνια μας, χαρίζοντάς μας αυτό το υπέροχο δώρο που λέγεται ΖΩΗ.\n(Όμορφο θα το χαρακτήριζα. Όχι λυτρωτικό [είναι κι αυτό, σίγουρα]. Και είμαστε πολλοί που ασυναρτούμε...)\nTheorema 18 Νοεμβρίου 2011 - 7:04 μ.μ.\n"αίσθημα που άρχισε να γεννιέται, ανήκε στην κατηγορία των αποτυχημένων."\nΤίποτα αποτυχημένο δε χωράει σε κάτι που\nείναι αυθεντικό χωρίς σχέδιο και σκοπιμότητα.\nΠόσω μάλλον τα αισθήματα.\nSoDurck 18 Νοεμβρίου 2011 - 9:39 μ.μ.\nΑγαπητέ Ράκε, δε μπορώ να μην κάνω και τον συνειρμό οτι αυτό το ίδιο Οξυγόνο είναι που μας γερνάει. με τα γνωστά αποτελέσματα.\nSoDurck 18 Νοεμβρίου 2011 - 9:45 μ.μ.\nTheorema, ίσως η κυρία Λαδιά να είχε κάποιο λόγο που θεώρησε το αίσθημα εκείνο αποτέλεσμα τύχης και γι αυτό να το θεώρησε αποτυχημένο.\nΚαι επηρεασμένη από την σκέψη της απάντησής μου στον κ. Κουρελάριο, να συνεχίσω τον συνειρμό, οτι με την παραπάνω πορεία των πραγμάτων, αυτό που μας γοητεύει, αυτό μας απογοητεύει. Κατά συνέπεια, όπου υπάρχει απογοήτευση, τουλάχιστον υπήρξε γοητεία.\nΡάκος Κουρελάριος 18 Νοεμβρίου 2011 - 11:35 μ.μ.\nΠολύ σωστά το θέτετε, αγαπητή SoDurck, αλλά το να εστιάζουμε μόνον στο ένα σκέλος της "αντίφασης" ["το Οξυγόνο μάς χαρίζει ζωή και μάς γερνάει ταυτόχρονα" / και όπως λέτε, και πάλι ορθά σε επόμενο σχόλιο, "αυτό που μας γοητεύει, αυτό μας απογοητεύει. Κατά συνέπεια, όπου υπάρχει απογοήτευση, τουλάχιστον υπήρξε γοητεία"] είναι λίγο (πώς να το πω;) περιοριστικό.\nΌσο για τα γνωστά αποτελέσματα... Ίσως δεν είναι παρά εκδηλώσεις της προαναφερθείσας περιοριστικής μονομέρειας. "Γεφυρώνοντας" αυτές τις αντιφάσεις, μπορεί ίσως να ζήσουμε και μια άλλη "πραγματικότητα". Ίσως... :-)\nΚαλό βράδυ σε όλες/όλους μας!\nSoDurck 19 Νοεμβρίου 2011 - 1:02 μ.μ.\nΔεν ξέρω αν το σκέλος της αντίφασης ήταν στο πρώτο πλάνο του μυαλού μου. ίσως ήταν η άλλη ερμηνεία που μπορεί να έχει το κάθε τι. συμφωνώ όμως οτι και τα δύο είναι πράγματι περιοριστικά. απ αυτά τα εφηβικά διλήμματα και "σοφιστίες" που χρησιμοποιούν όσοι δεν έχουν τα κότσια (όπως εγώ) και βαυκαλίζονται σε λεκτικούς, τάχα ακροβατισμούς γενναιότητας...\nΡάκος Κουρελάριος 19 Νοεμβρίου 2011 - 3:55 μ.μ.\nΔεν υπάρχει η "μία" ή η "άλλη" ερμηνεία. Ισχύουν και τα δύο ταυτόχρονα. Όλες [ή έστω οι περισσότερες] οι αλήθειες όταν περιγράφονται με λέξεις έτσι εμφανίζονται: ως αντιφάσεις. Στην βιωμένη πραγματικότητα δεν υπάρχουν αντιφάσεις, μόνον όταν περιγράφουμε κάτι.\nΚι εσείς πάτε απ' το ένα άκρο στο άλλο... Ή προσπαθείτε να δώσετε αυτή την εντύπωση ;-) Τα "εφηβικά" σας διλήμματα μόνον εφηβικά δεν είναι...\nkatabran 19 Νοεμβρίου 2011 - 6:46 μ.μ.\nο επιθετικός προσδιορισμός έχει μια άλλη ή άλλη μια ερμηνεία από αυτή που παραπέμπει το "και με την πλάτη στον τοίχο";\nSoDurck 20 Νοεμβρίου 2011 - 11:32 π.μ.\nKatabran, άλλη μία. που την καθιστά μια άλλη, η οπτικής σας!\nSoDurck 20 Νοεμβρίου 2011 - 11:37 π.μ.\nΡάκε, συμφωνώ κι επαυξάνω. οι ερμηνείες είναι πάντα πολλές. και η πραγματικότητα θέμα ερμηνείας δεν είναι;\nβιωμένη; τι άλλο μπορεί να είναι;\n(ευχαριστώ για τον λόγο παρηγοριάς με την ελπίδα οτι η συνέχεια της φράσης σας δεν είναι "...είναι παιδικά)


Οι περιπέτειες του προέδρου μιας Αρχής | Η ΚΑΘΗΜΕΡΙΝΗ\nΕπώδυνη ήταν η επαφή του επίτιμου αντιπροέδρου του Συμβουλίου της Επικρατείας Φίλη Αρναούτογλου με τον λαβύρινθο της ελληνικής διοίκησης (στη φωτ. «Ο λαβύρινθος», εγκατάσταση του Μικελάντζελο Πιστολέτο).\n24.07.2017 • 22:45\nΠέρυσι το καλοκαίρι, ο νομοθέτης δημιούργησε ακόμη μία ανεξάρτητη αρχή. Καθώς, μάλιστα, ως μνημονιακή υποχρέωση, έπρεπε να αρχίσει να λειτουργεί από 1ης Ιανουαρίου, δημοσιεύτηκε αμέσως πρόσκληση εκδήλωσης ενδιαφέροντος για τη θέση του προέδρου της.\nΤυπικό προσόν, το να είσαι επίτιμος ανώτατος δικαστικός. Δηλαδή, στην καθομιλουμένη, συνταξιούχος. Και να έχεις ασχοληθεί με ένα συγκεκριμένο τομέα του δικαίου.\nΜου αρέσει να δουλεύω, κατά σύμπτωση δε, την τελευταία μου δεκαετία στο δικαστικό σώμα είχα ασχοληθεί ειδικά με αυτόν τον τομέα, γράφοντας και σχετικό βιβλίο. Καθώς, όμως, ήδη ίσχυε αυτός ο τόσο αγαπητός «νόμος Κατρούγκαλου», κατά τον οποίο όσοι συνταξιούχοι παίρνουν θέση στο Δημόσιο χάνουν εντελώς τη σύνταξή τους, ζήτησα να μάθω ποιες οι αποδοχές του προέδρου. Απάντηση; Κοινή υπουργική απόφαση (ΚΥΑ) με τον υπουργό Οικονομικών δεν έχει ακόμη εκδοθεί. Και πού θα είναι η έδρα της Αρχής; Δεν ξέρουμε.\nΕν πάση περιπτώσει, εκδήλωσα το ενδιαφέρον μου. Αρχές Οκτωβρίου, ο οικείος υπουργός μού τηλεφώνησε ότι με επέλεξε. Λίγο μετά, μια υπάλληλος του υπουργείου με ειδοποίησε ότι, καθώς σε 5 μέρες θα περάσω από την Επιτροπή Θεσμών και Διαφάνειας της Βουλής, να υποβάλω αμέσως το πτυχίο Νομικής.\n«Με συγχωρείτε», της λέω. «Ημουν πάνω από 40 χρόνια στο Συμβούλιο της Επικρατείας, ήμουν αντιπρόεδρός του και μου ζητάτε πτυχίο Νομικής;».\n«Το απαιτεί ο νόμος», μου λέει. «Μάλιστα», συνέχισε, «αφού γράφετε ότι έχετε και πτυχίο Πολιτικών και Οικονομικών Επιστημών, φέρτε το και αυτό».\n«Μα, πού να τα βρω τώρα;», αναρωτήθηκα. «Η μακαρίτισσα η μητέρα μου τα είχε κορνιζάρει, θα πρέπει να ψάξω να βρω τις κορνίζες», μονολόγησα.\n«Να τα βγάλετε από τις κορνίζες», μου είπε αυστηρά. «Και», συμπλήρωσε, «καθώς έχετε και μεταπτυχιακό από το Πανεπιστήμιο του Παρισιού, μην το ξεχάσετε, σε ακριβή μετάφραση».\n«Θα σας κάνω εγώ μία», προθυμοποιήθηκα.\n«Οχι. Να είναι από δικηγόρο και επικυρωμένη, παρακαλώ», η απάντηση.\nΕίχα αρχίσει να εκνευρίζομαι, πολύ περισσότερο που δεν είχα «πρεμούρα» για τη θέση.\n«Κυρία μου», της είπα, «δεν θα φέρω τίποτε, αγνοήστε τα διπλώματά μου. Στο κάτω κάτω, όλα αυτά βρίσκονται στον υπηρεσιακό μου φάκελο. Γιατί δεν τα αναζητάτε από εκεί;».\n«Είναι προσωπικά δεδομένα», με αποστόμωσε.\nΤελικά, δεν πήγα τίποτε. Αλλά φαίνεται ότι, πράγματι, τα βρήκαν από μόνοι τους. Γιατί, η ακρόασή μου στην Επιτροπή Θεσμών και Διαφάνειας της Βουλής εξελίχθηκε χωρίς προβλήματα. Η γνωμοδότησή της υπήρξε θετική, χωρίς καμιά αρνητική ψήφο.\nΤέλειωσε ο Οκτώβριος, πάει και ο Νοέμβριος, αλλά από πλευράς υπουργείου, νεκρική σιγή. Προς μεγάλη μου έκπληξη, μιας και η 1η Ιανουαρίου πλησίαζε. Το πόστο, βέβαια, ήταν καθαρά τεχνοκρατικό, αλλά αναρωτήθηκα μήπως ο νέος υπουργός το προόριζε για άλλον.\nΜπήκε ο Δεκέμβριος χωρίς καμιά είδηση. Οι απορίες μεγάλωναν. Τότε, λοιπόν, σε επιστημονική εκδήλωση, συνάντησα έναν γνωστό μου πανεπιστημιακό, που είχα ακούσει ότι έχει κάποια κυβερνητική θέση. Τον ρώτησα αν μπορούσε να μάθει τι απέγινε και, λίγες μέρες μετά, έκπληκτος, πληροφορήθηκα ότι εδώ και ένα μήνα, με Πράξη του Υπουργικού Συμβουλίου, είχα διορισθεί στην περιώνυμη θέση.\nΚαθώς σε 15 μέρες η Αρχή θα έπρεπε να λειτουργήσει, έστειλα αμέσως στον υπουργό ένα mail, εξηγώντας του τους λόγους για τους οποίους αυτό ήταν αδύνατο. Με την ευκαιρία, πρόσθεσα προτάσεις που, κατά την άποψή μου, θα βοηθούσαν την Αρχή στο έργο της.\nΚαμιά απάντηση. Μόνο περί τα τέλη Δεκεμβρίου μού ήρθε με συστημένη επιστολή πρόσκληση για ορκωμοσία στις 4.1.2017. Παράλληλα, έμαθα ότι η έναρξη της λειτουργίας της Αρχής είχε νομοθετικά μετατεθεί για την Πρωταπριλιά. Κακός οιωνός…\nΠροτού ορκισθώ, πέρασα από τη γενική διευθύντρια του υπουργείου αναζητώντας απαντήσεις στα ερωτήματά μου. Μου έδειξε την πρόταση του υπουργού για τις αποδοχές. Καθώς έτυχε να έχω μια ενημέρωση ΑΤΜ με τη σύνταξή μου, εξέφρασα μια απορία:\n«Παρακαλώ», τη ρώτησα, «καθαρά, είναι πάνω ή κάτω από αυτό το ποσό;».\n«Θα παίρνετε λιγότερα», ήταν η αφοπλιστική της απάντηση.\n«Μα, τότε, να μην ορκισθώ», της είπα.\nΕίναι αυτονόητο ότι, όταν εντελώς άκοπα εισπράττεις σύνταξη, περιμένεις ότι, αν δουλεύεις, κάτι περισσότερο πρέπει να παίρνεις. Πολύ περισσότερο αν έχεις την ευθύνη λειτουργίας μιας ανεξάρτητης αρχής με δικό της προϋπολογισμό, που καλείσαι, μάλιστα, εσύ να δημιουργήσεις. Οχι και λιγότερο…\n«Ελάτε, τώρα, θα τα κανονίσουμε», μου είπε καθησυχαστικά. Εν τω μεταξύ, είχε φθάσει η ώρα της ορκωμοσίας, βρισκόμασταν στο γραφείο του υπουργού, είχαν φέρει το Ευαγγέλιο και, ομολογώ, ντρεπόμουν να φύγω.\n«Κύριε υπουργέ», ψέλλισα, «υπάρχει ένα πρόβλημα». Του είπα εν ολίγοις περί τίνος επρόκειτο. Υπήρξε και αυτός καθησυχαστικός. Παριστάμενος υπηρεσιακός παράγων διευκρίνισε ότι «άλλωστε, το θέμα θα ρυθμιστεί αναδρομικά». Ετσι, ορκίστηκα. Που να μην έσωνα…\nΑκολούθησε συζήτηση με τον υπουργό και τον γενικό γραμματέα του υπουργείου. Διαπίστωσα ότι ο υπουργός δεν είχε ιδέα για το mail που του είχα στείλει και επανέλαβα τις προτάσεις μου. Οριζε, π.χ., ο νόμος ότι, μέσα σε 40 ημέρες από την κατάθεση προσφυγής στην Αρχή, θα έπρεπε να ορίζεται ημερομηνία συζήτησής της και, 20 ημέρες μετά, να βγαίνει υποχρεωτικά η απόφαση. Δεν θα ήταν απλούστερο να λένε οι ενδιαφερόμενοι εξαρχής όσα έχουν να πούνε και να ορίζεται ότι, χωρίς συζητήσεις και «μπλα μπλα», η απόφαση εκδίδεται μέσα σε 60 ημέρες από την κατάθεση της προσφυγής; Συνάντησα «ευήκοα ώτα». Μόνο, μου είπαν, θα πρέπει να συμφωνήσουν και οι θεσμοί. Προθυμοποιήθηκα να τους εξηγήσω εγώ την πρότασή μου και, λίγο αργότερα, τους ενημέρωσα ότι ο εκπρόσωπός τους συμφώνησε. Υστερα από λίγες μέρες, με πήγαν στον χώρο που θα στεγάζεται η Αρχή. Πολλά τετραγωνικά σε πολυτελή οικοδομή, με ένα σημαντικό, όμως, «κουσούρι». Βρισκόταν όχι στην Αθήνα, όπως όριζε ο νόμος, αλλά στον Αγιο Ιωάννη Ρέντη, περιοχή με δύσκολη συγκοινωνία. Εν πάση περιπτώσει, καθώς είχα την πληροφορία ότι σε όλους τους προέδρους ανεξάρτητων αρχών διατίθεται υπηρεσιακό αυτοκίνητο, σκέφθηκα ότι για μένα, μικρό το κακό. Οταν, άλλωστε, ρώτησα σχετικά τη γενική διευθύντρια του υπουργείου, με καθησύχασε. «Μα δεν θα σας αφήσουμε έτσι!», μου είπε.\nΚατά τα λοιπά, σιγή ιχθύος. Κάτι που με εξέπληξε. Περίμενα ότι, αφού ως πρόεδρο της Αρχής επέλεξαν έναν πρώην του Συμβουλίου της Επικρατείας, στον οποίο, ακριβώς, θα έστελναν τα σχέδια Π.Δ. για τους κανονισμούς της, θα κοίταζαν να εκμεταλλευθούν τις γνώσεις του.\nΕξάλλου, ναι μεν ο νόμος ορίζει ότι τα 30 μέλη της Αρχής προσλαμβάνονται μέσω ΑΣΕΠ, το δε προσωπικό της αποσπάται με υπουργικές αποφάσεις, καθώς, όμως, παράλληλα, στον πρόεδρο αναθέτει την επιλογή των 10 επικεφαλής μελών της και, γενικότερα, την ευθύνη της λειτουργίας της, περίμενα, αν όχι να ερωτώμαι, τουλάχιστον να έχω κάποια ενημέρωση. Τίποτε, απόλυτη νέκρα.\nΑρχές Φεβρουαρίου απηύθυνα μήνυμα στον υπουργό με προβληματισμούς. Αιδημόνως, στο τέλος θύμιζα ότι ακόμη να βγει η περίφημη ΚΥΑ που με αφορούσε. Υπήρξε μία θετική εξέλιξη, όταν με έφεραν σε επαφή με τις προέδρους των επιτροπών που ετοίμαζαν τα σχέδια\nΠ.Δ., ώστε να βοηθήσω όσο μπορούσα. Αλλά και μία αρνητική, όταν μου ελέχθη ότι η πρότασή μου θα παραπεμφθεί… σε επιτροπή.\nΜα, τότε τι με έβαζαν να τηλεφωνώ στις Βρυξέλλες, απόρησα. Αν σας αρέσει η λύση μου, τους έγραψα, είναι απλούστατο: καταργήστε την παράγραφο άλφα και προσθέστε εκείνο στην παράγραφο βήτα. Αλλιώς, αγνοείστε την.\nΠερί τα μέσα Φεβρουαρίου, «μπαμ» ηκούσθη στον αέρα! Με συστημένη του επιστολή, το υπουργείο Οικονομικών μού ανακοίνωσε ότι, σύμφωνα με τον «νόμο Κατρούγκαλου», από 4 Ιανουαρίου που ανέλαβα καθήκοντα, μου κόβει τη σύνταξη, με κάλεσε δε, επ’ απειλή, ΚΕΔΕ, παρακαλώ, να επιστρέψω τις συντάξεις των δύο μηνών. Και μάλιστα, όχι μόνον αυτές, αλλά να του καταβάλω εγώ και τον σχετικό φόρο που είχε παρακρατήσει, αντί να τα πάρει το ίδιο από εκεί που τα είχε δώσει! Αν είναι ποτέ δυνατόν!\nΜα, δεν πληρώθηκα\n«Κατενθουσιασμένος», ανακοίνωσα το γεγονός στο υπουργείο («Εύγε σας για την ταχύτητα με την οποία ενημερώσατε για την ανάληψη καθηκόντων μου…»), οικτίροντάς τους που δεν έδειχναν τον ίδιο ζήλο για την έκδοση της ΚΥΑ! Παράλληλα, έγραψα στη Διεύθυνση Συντάξεων ότι ο νομοθέτης, που δεν θέλει ο δικαιούχος να παίρνει και μισθό και σύνταξη, προφανώς υπονοεί ότι η σύνταξη κόβεται μόνον όταν ο δικαιούχος της λαμβάνει μισθό.\nΟφειλαν, λοιπόν, προτού μου ζητήσουν την επιστροφή των συντάξεων, σε εποχή, μάλιστα, που αυτές δίνονται προς ανάλωση και όχι προς αποταμίευση, να διαπιστώσουν ότι, ελλείψει ΚΥΑ, μισθό δεν έχω πάρει. Μου απάντησε μια ευγενέστατη κυρία ότι η συγκεκριμένη υπηρεσία δεν μπορεί να ελέγχει τέτοια πράγματα. Τουλάχιστον, με απάλλαξε της απειλής του ΚΕΔΕ.\n«Τω καιρώ εκείνω», από τον Τύπο έμαθα ότι ανάλογο πρόβλημα παρουσιάστηκε και σε μέλη άλλης ανεξάρτητης Αρχής, που, πάντως, αποδοχές έπαιρναν, γιατί γι’ αυτούς ΚΥΑ υπήρχε. Η Αρχή, όμως, εκείνη ήταν της αριστοκρατίας, συνταγματικά κατοχυρωμένη, με τόσο έντονο πολιτικό χαρακτήρα που επί μήνες τα κόμματα μαλλιοτραβιόντουσαν για να συμφωνήσουν για τα πρόσωπα που θα την αποτελούσαν. Ετσι, μόλις αυτοί διαμαρτυρήθηκαν, ένα επίδομα που μέχρι τότε δινόταν στα μέλη άλλων Αρχών επεκτάθηκε στα μέλη των συνταγματικά κατοχυρωμένων. Ψάχνοντας να βρω τη σχετική τροπολογία στην ιστοσελίδα της Βουλής, έπεσα από τα σύννεφα… Γιατί, συμπτωματικά, βρήκα μία που ρύθμιζε θέματα της Αρχής «μου».\nΜου κακοφάνηκε. Και για λόγους τυπικούς, γιατί πίστευα ότι, ως πρόεδρος, έπρεπε να έχω ενημερωθεί και όχι να το μαθαίνω εντελώς τυχαία. Αλλά, και για λόγους ουσιαστικούς. Ανακάλυψα ότι τελικά είχε μεν υιοθετηθεί η πρότασή μου περί κατάργησης της συζήτησης παρουσία των μερών, εντελώς κακότεχνα, όμως. Πριν, εύλογα ο νόμος όριζε ότι τα μέρη καλούνται ώστε να παραστούν στη συζήτηση. Μετά την τροπολογία, όρισε ότι θα πρέπει να ειδοποιούνται πότε η Αρχή θα εξετάσει την υπόθεσή τους. Μα, αφού δεν θα παραστούν, τι χρειάζεται; Μας ειδοποιεί ποτέ η διοίκηση πότε θα εξετάσει μια υπόθεσή μας;\nΕυθύς αμέσως, «τρίτωσε» το κακό. Γιατί το υπουργείο μού έστειλε να υπογράψω μια απευθείας ανάθεση προμήθειας ηλεκτρονικού υλικού της Αρχής κατ’ επίκληση διάταξης του νόμου που, πράγματι, όριζε ότι ώς τη συγκρότησή της, ο πρόεδρος υπογράφει τα σχετικά. Ναι, αλλά, ολομόναχος, ως «ασώματος κεφαλή» της Αρχής, πώς να αποφασίζω για τέτοια οικονομοτεχνικά θέματα χωρίς συμβούλους;\n«Αντιλαμβάνομαι ότι η ευθύνη μου θα αρχίσει όταν το υπουργείο μού παραδώσει την Αρχή έτοιμη, “με το κλειδί στο χέρι”», τους είπα. «Αφού εσείς προτείνετε, γιατί δεν υπογράφετε κιόλας;».\n«Μα, για να μη θίξουμε την ανεξαρτησία της Αρχής», απάντησαν. Αυτό τους μάρανε…\nΜε το που μπήκε ο Μάρτης και πλησίαζε επικίνδυνα η 1η Απριλίου, επισήμανα γραπτά όλα αυτά στον υπουργό. Αφήνοντας, μάλιστα, κατά μέρος τις ντροπές, ξεκίνησα τη φορά αυτή από το προσωπικό μου θέμα. Ταχύτατα μου απάντησε, επίσης γραπτά. Ως προς αυτό, μου έγραψε ότι «η υπογραφή της ΚΥΑ για την αμοιβή σας… έχει πια ολοκληρωθεί και οι ρυθμίσεις αυτής ανάγονται στον χρόνο διορισμού σας ως προέδρου της Αρχής. Συνεπώς, δεν θα έχετε επί της ουσίας οικονομικές συνέπειες από την καθυστέρηση».\nΕληξε, τουλάχιστον, σκέφθηκα, μια εκκρεμότητα. Αμ δε! Γιατί, όταν αναζήτησα την ΚΥΑ για να δω επιτέλους τους όρους της, διαπίστωσα ότι… ΚΥΑ δεν υπήρχε. Υπήρχε μόνο σχέδιο με την υπογραφή του ενός υπουργού, όχι, όμως, και του αναπληρωτή Οικονομικών… Υστερα από τόσο καιρό, βρισκόμουνα εκεί απ’ όπου ξεκίνησα !.. Και να ’ταν μόνον αυτό: Συγκρίνοντας τη φορά αυτή τα ακαθάριστα ποσά, πρόσεξα ότι ακόμη και το ήδη προτεινόμενο, ανώτερο εκείνου που μου είχαν δείξει αρχικά, ήταν, πάντως, κατώτερο της σύνταξής μου! Οπότε, τους έγραψα, τι βεβαιώνετε στο προοίμιο της απόφασης ότι η αμοιβή μου προκαλεί στον κρατικό προϋπολογισμό την τάδε επιβάρυνση; Οφελος προκαλεί, αφού γλυτώνετε την μεγαλύτερη σύνταξη!\nΟ υπουργός ζήτησε να με συναντήσει, καθώς οι εκκρεμότητες ήσαν τέτοιες που δεν προλαβαίναμε ούτε την Πρωταπριλιά. Στη συζήτηση, όταν, μετά τα θέματα της Αρχής, φθάσαμε στα προσωπικά μου, βρήκα αναμφισβήτητα κατανόηση. Αλλά αντελήφθην ότι θα πρέπει να αρχίσω να μελετώ… τη συγκοινωνία του Ρέντη, καθώς μου κατέστη σαφές ότι υπηρεσιακό αυτοκίνητο δεν διατίθεται, ενώ επανήλθε και το θέμα της υπογραφής της απευθείας ανάθεσης.\nΣύντομα εντυπωσιάστηκα διαπιστώνοντας ότι στην τροπολογία που κατατέθηκε στη Βουλή για νέα αναβολή λειτουργίας της Αρχής, από 1ης Απριλίου σε 1η Ιουνίου, περιλήφθηκε διάταξη για επέκταση του περίφημου επιδόματος και σε μένα, τον πρόεδρο της συγκεκριμένης Αρχής. Το ωραίο, μάλιστα, είναι ότι, καθώς δεν εξηγήθηκε ο λόγος, ότι, δηλαδή, χορηγείται μπας και με αυτό οι αποδοχές πλησιάσουν τη σύνταξη, ο εκπρόσωπος της Νέας Δημοκρατίας, καθηγητής της Νομικής, εύλογα έθεσε θέμα συνταγματικότητας, αφού ειδικά ο πρόεδρος μιας από όλες τις ανεξάρτητες αρχές εξομοιώνεται με τις συνταγματικά κατοχυρωμένες.\nΟμως, επρόκειτο για σύντομη… καλοκαιρία. Γιατί, λίγες μέρες μετά, μου ήρθε η… κεραμίδα. Από το υπουργείο με ενημέρωσαν ότι, επιτέλους, habemus papam! Ο αναπληρωτής υπουργός Οικονομικών υπέγραψε την περίφημη ΚΥΑ! Αλλά, με δύο αλλαγές στο σχέδιο που του είχε σταλεί.\nΠρώτον, οι αποδοχές του προέδρου ορίσθηκαν σε ποσό χαμηλότερο ακόμη και του αρχικού, της μέρας της ορκωμοσίας μου! Προφανώς, οι υπουργικοί μανδαρίνοι θα σκέπτονταν: «Χριστιανέ μου, μη συγκρίνεις τις αποδοχές με την τωρινή σου σύνταξη, με εκείνη που σου ετοιμάζουμε να τις συγκρίνεις…».\nΔεύτερον δε, και, αν είναι δυνατόν, ακόμη χειρότερο, η ΚΥΑ δεν ανατρέχει τότε που ανέλαβα καθήκοντα παρά θα αρχίσει όταν ορκισθούν και τα υπόλοιπα μέλη της Αρχής! «Ο εστί μεθερμηνευόμενον», ζήσε Μάη μου να φας τριφύλλι! Δηλαδή, για 4-5 μήνες, από τις 4 του Γενάρη που μου κόπηκε η σύνταξη ώς την ορκωμοσία αυτών, η οικογένειά μου και εγώ είμαστε καταδικασμένοι να τρώμε «αέρα κοπανιστό». Ημαρτον!\nΕυλόγως, νομίζω, αγανάκτησα. Η Εξοχότητά Του ο κ. αναπληρωτής υπουργός, μέσα στα τόσα προβλήματα της χώρας, δεν θα ασχολήθηκε, βέβαια, με το θέμα που απασχολούσε την ταπεινότητά μου, αλλά, σκέψου, τι ανθρώπους έχει διαλέξει στο επιτελείο του, ποιους εμπιστεύεται αυτός ο οποίος εκπροσωπεί την Ελλάδα στις διαπραγματεύσεις με τους ξένους δανειστές και περιμένει να φέρει επενδύσεις… Εκεί, ενός γαϊδάρου άχυρα δεν μπορούν να χωρίσουν… Τρομάρα σε πιάνει…\nΑσφαλώς, βέβαια, η περίφημη ΚΥΑ νομικά δεν έστεκε, αλλά να υποχρεώνομαι να προσφύγω σε δικαστήρια και δικηγόρους με αιτήσεις ακυρώσεως και αγωγές επειδή είχα τη φαεινή ιδέα να ενδιαφερθώ για ένα «πόστο» στο οποίο νόμιζα ότι μπορώ να είμαι χρήσιμος, αυτό δεν το είχα διανοηθεί… Προκειμένου να τα αποφύγω, κατέφυγα, το ομολογώ, στην παραδοσιακή ελληνική λύση: στο «μέσο», να βρω κανένα γνωστό με πρόσβαση στην κυβέρνηση να τους εξηγήσει ότι αυτά που λένε είναι παλαβομάρες. Τι κατάντια για έναν δικαστή…\nΗ χαριστική βολή ήρθε την επομένη, σε προγραμματισμένη τηλεδιάσκεψη για την Αρχή με τις Βρυξέλλες, όπου αναφέρθηκε η άρνησή μου να υπογράψω την απευθείας ανάθεση. Εξήγησα τη θέση μου, ότι μπορεί ο νόμος να ορίζει ότι ο πρόεδρος υπογράφει, όμως εγώ, μόνος, σχετική ευθύνη δεν αναλαμβάνω. Μια Γερμανίδα της Commission είπε:\n«Μα, αφού το λέει ο νόμος και ο νόμος δεν μπορεί να αλλάξει…»,\n«Μπορεί να αλλάξει ο πρόεδρος», της απάντησα…\nΤο σίριαλ δεν τελείωσε. Εχει και άλλα επεισόδια. Οπως το «πώς δεν μπορείς να παραιτηθείς πριν δημοσιευθεί η ΚΥΑ στο ΦΕΚ» ή το «τι προτιμάς, παραίτηση ή ανάκληση του διορισμού σου;». Το κλείνω, όμως, εδώ, γιατί άρχισε να θυμίζει «Το ημερολόγιο ενός θυρωρού» της δεκαετίας του ’60…\nΜια διαπίστωση: Τίποτε δεν θα είχε συμβεί αν εξαρχής είχαν ορισθεί ξεκάθαρα οι όροι. Τόσο δύσκολο ήταν;\nΟ επίλογος της επώδυνης αυτής επαφής με τη διοίκηση, ως προς εμένα, συνοψίζεται, βέβαια, στο «δεν καθόσουνα στα αυγά σου, ρε Μπιρμπίλω μου!..». Αλλωστε, πλείστοι όσοι έχουν πολύ χειρότερα να διηγηθούν…\nΠαράλληλα, όμως, τίθεται και ένα θεσμικό ζήτημα: Ετσι «στήνει» η χώρα μας ανεξάρτητες αρχές; Μα τότε, να κατοχυρώσουμε την ευρεσιτεχνία…\nΚαι ένα ακόμη ευρύτερο: Με τέτοια μυαλά θα πάμε μπροστά;


Πέμπτη, 20 Μαρτίου 2014 09:45\nΓράφτηκε από enet\nνεα, ελλαδα, Οικονομία, Πολιτική, Διεθνή,\nΓΙΩΡΓΟΣ ΧΑΤΖΗΜΑΡΚΑΚΗΣ (ευρωβουλευτής)\n«Αυτό που χρειάζεται τώρα είναι να αξιοποιηθούν πλήρως τα θετικά στοιχεία από την απαίτηση του Κ. Παπούλια και την παραδοχή του Γ. Γκάουκ»\nΣΥΝΕΝΤΕΥΞΗ στη ΝΕΦΕΛΗ ΤΖΑΝΕΤΑΚΟΥ\n«Το πολιτικό σύστημα της χώρας δεν διαπραγματεύτηκε μέχρι σήμερα, πρέπει να το κάνει τώρα» δηλώνει στην «Κ.Ε.» ο ευρωβουλευτής Γιώργος Χατζημαρκάκης, αναφερόμενος στο κατοχικό δάνειο και στις γερμανικές επανορθώσεις, ζητώντας πλέον λύσεις.\nΕν όψει των ευρωεκλογών, υπογραμμίζει πως το κόμμα «Ελλήνων Ευρωπαίων Πολιτών» δεν έχει «ταμπέλα», καλώντας τους ψηφοφόρους να στηριχθούν στο ένστικτό τους.\nΠαράλληλα, την ώρα που οι διαπραγματεύσεις της κυβέρνησης με την τρόικα βρίσκονται σε εξέλιξη, εξηγεί ότι η κάθαρση από την εξαθλίωση μιας κοινωνίας διαφέρει.\n* Σε επιστολή σας προς τον πρόεδρο της Γερμανίας, Γιόαχιμ Γκάουκ, αναφερθήκατε σε πρόσφατη γνωμοδότηση της Επιστημονικής Επιτροπής του γερμανικού Κοινοβουλίου, η οποία υπολογίζει την οφειλή της Γερμανίας από το αναγκαστικό κατοχικό δάνειο στα 6 δισ. ευρώ. Πώς αξιολογείτε τη δήλωση του κ. Γκάουκ ότι «η Γερμανία έχει μόνο ηθικό χρέος έναντι της Ελλάδας»;\n- Η συγγνώμη του Γερμανού προέδρου από την Ηπειρο είναι μια σημαντική πράξη σε πολιτικό επίπεδο, όχι για τους Ελληνες, αλλά για την κοινή γνώμη της Γερμανίας. Με όσα είπε ο κ. Γκάουκ οδηγεί τους Γερμανούς πολίτες να συνειδητοποιήσουν τα εγκλήματα της Βέρμαχτ στην Ελλάδα. Προσέξτε, μπορεί για εμάς τους Ελληνες αυτά τα εγκλήματα να είναι αυτονόητα, διότι τα έχουμε διδαχθεί από την Ιστορία μας ή οι παλαιότεροι τα έζησαν.\nΓια τους Γερμανούς πολίτες, όμως, δεν είναι το ίδιο γνωστά, διότι δεν υπάρχουν και δεν καταγράφονται στα ιστορικά βιβλία που δίδαξαν τη σημερινή κοινή γνώμη της Γερμανίας. Αναφορές για τα εγκλήματα υπάρχουν μόνο για το Ολοκαύτωμα, για την Πολωνία και τη Ρωσία. Η αναγνώριση ζημιών και ανθρώπινων θυμάτων ανοίγει τη συζήτηση στην κοινή γνώμη της Γερμανίας.\nΑπό κει και πέρα, νομίζω έκανε ένα μεγάλο λάθος απέναντι στον ελληνικό λαό που είπε ότι δεν είναι αρμόδιος για να δώσει λύση. Είναι αλήθεια, ωστόσο, ότι ο ελληνικός λαός προσδοκά μια έμπρακτη συγγνώμη και για αυτό θα πρέπει να περιμένει και πάλι. Αυτό που χρειάζεται τώρα είναι να αξιοποιηθούν πλήρως τα θετικά στοιχεία από την απαίτηση του κ. Παπούλια και την παραδοχή του κ. Γκάουκ. Τώρα πλέον δεν υπάρχουν περιθώρια για συμβολισμούς, πρέπει να περάσουμε άμεσα στην πολιτική πράξη και στις λύσεις, ξεκινώντας από το κατοχικό δάνειο. Το πολιτικό σύστημα της χώρας δεν διαπραγματεύτηκε μέχρι σήμερα, πρέπει να το κάνει τώρα.\n* Δηλώνετε αισιόδοξος για την πορεία του κόμματός σας στις επερχόμενες ευρωεκλογές; Αναδύονται, στο μεταξύ, νέες δυνάμεις όπως «Το Ποτάμι». Εσείς ως κόμμα τι έχετε να προτείνετε;\n- Σε ό,τι αφορά τα νέα σχήματα, πιστεύω πως κάθε πρωτοβουλία συμμετοχής είναι θετική. Δεν το βλέπω στη λογική της αντιπαράθεσης.\nΑπό την παρουσίαση της ιδρυτικής μας διακήρυξης, στις 23 Ιανουαρίου, ξεκαθαρίσαμε πως δεν έχουμε «ταμπέλα». Ο στόχος μας είναι λοιπόν να έχει δυνατή φωνή ο Ελληνας και η Ελληνίδα και να διεκδικήσει όσα δικαιούται, απέναντι σε μια Ευρώπη που πήρε λάθος δρόμο και εξαθλιώνει τη σύγχρονη Ελλάδα, στηριζόμενη στις ιδεολογικές αποτυχημένες οικονομικές συνταγές της τρόικας. Η αρχή γίνεται από τις ευρωεκλογές, η συνέχεια θα φανεί από τις εξελίξεις.\n* Κέρδη άνω των δύο δισ. ευρώ πέτυχε η Ομοσπονδιακή Τράπεζα της Γερμανίας για το 2013. Την ίδια στιγμή η Ε.Ε. ασκεί πιέσεις στην Αθήνα για την εφαρμογή νέων αυστηρότερων μεταρρυθμίσεων.\nΤι απαντάτε στα σενάρια που θέλουν την Ελλάδας εκτός ευρώ;\n- Κατ' αρχάς, η συζήτηση για το Grexit έχει κλείσει από την εποχή που η κ. Μέρκελ έγινε αποδέκτης δημόσιας επίπληξης από τον Κινέζο πρωθυπουργό, Γουέν Τζιαμπάο στο Πεκίνο και μάλιστα μπροστά στις τηλεοπτικές κάμερες. Από κει και πέρα κανείς δεν μπορεί να ισχυριστεί πως δεν χρειάζονται μεταρρυθμίσεις στην Ελλάδα, αλλά η πρακτική «μαστίγιο και καρότο» καταστρέφει μια κοινωνία χωρίς να αλλάζει στην πραγματικότητα τίποτα. Αυτή την ώρα έχουμε τη συνεχόμενη υποβάθμιση του Νότου και το διαρκή πλουτισμό του Βορρά, με μια κερδοφορία που στηρίζεται αφ' ενός στην επιθετική εξαγωγική πολιτική, αφ' ετέρου σε μια αποικιακού χαρακτήρα συμπεριφορά της Γερμανίας που δεν μπορεί να συνεχιστεί. Είναι άλλο η κάθαρση κι άλλο η εξαθλίωση μιας κοινωνίας. Η λύση βρίσκεται μόνο σε ένα μεγάλο σχέδιο ανάπτυξης, όπως έγινε το 1953 για τη Γερμανία.\n* Εμφανιστήκατε στην Ολομέλεια του Ευρωπαϊκού Κοινοβουλίου φορώντας μια χημική μάσκα πολέμου και μιλήσατε για το θέμα της καταστροφής των χημικών όπλων της Συρίας στη Μεσόγειο. Πιστεύετε ότι η κυβέρνηση χειρίστηκε σωστά το ζήτημα;\n- Νωρίτερα, είχα στείλει επιστολή στον επίτροπο Περιβάλλοντος με την οποία ζητούσα επίσημη ενημέρωση κι έλαβα την απάντηση πως είναι θέμα της κ. Αστον, η οποία όμως δεν έχει κάνει καμία πρωτοβουλία. Παράλληλα, είχαμε στείλει μαζί με δύο ευρωβουλευτές από τη Μάλτα και την Ιταλία κοινή επιστολή στους πρωθυπουργούς της Ελλάδας και της Ιταλίας. Ζητήσαμε επίσημη ενημέρωση και παρέμβαση στην Ε.Ε., αλλά δεν έχουμε πάρει απάντηση. Τότε ακολούθησε η μάσκα ως μια ακτιβιστική ενέργεια για την ανάδειξη του θέματος. Από την πλευρά της κυβέρνησης δεν είδαμε, τουλάχιστον σε επίπεδο δημοσιότητας, κορυφαία παρέμβαση.\nΑυτό που δεν βλέπω είναι εγγυήσεις στο ενδεχόμενο ατυχήματος και για αυτό εκφράζουν ανησυχία τόσο επιστήμονες όσο και περιβαλλοντικές οργανώσεις. Τώρα, θα επισκεφτώ τον Οργανισμό για τα χημικά προϊόντα στη Χάγη, ζητώντας τις δικές τους εγγυήσεις από τον κατ' εξοχήν αρμόδιο φορέα.\nΠερισσότερα σε αυτή την κατηγορία: Ο Βασίλης Γραμμένος μιλάει στο NotosNet »


V for VALIS: Επιστήμη Και Αριστερά\nΛέγεται συχνά ότι οι φυσικές επιστήμες είναι απαλλαγμένες από κοινωνικές ή πολιτικές αξίες και πάθη, σε αντίθεση με τις κοινωνικές. Ο άνθρακας είναι τετρασθενής και το ήλιο ευγενές αέριο, είτε είσαι δεξιός ή αριστερός, προοδευτικός ή συντηρητικός. Σ’ αυτή τη σειρά των αναρτήσεων θα επιχειρηματολογήσω για το αντίθετο: ότι οι φυσικές επιστήμες οφείλουν να έχουν πολιτικές αξίες και, μάλιστα, ότι πρέπει να είναι αριστερές (θα εξηγήσω στην πορεία πώς το εννοώ). Ναι, ακόμα και η φυσική! Όχι γιατί οι επιστήμονες έχουν διαβάσει Μαρξ ή είναι «καλοί άνθρωποι» κ.λπ., αλλά από την ίδια τη φύση των φυσικών επιστημών, επειδή το έχουν στον DNA τους. Διότι διαφορετικά δεν θα είναι επιστήμες.\nΘα το υποστηρίξω αυτό αναλύοντας το αντικείμενο: τι είναι οι φυσικές επιστήμες, τι κάνουν, πώς το κάνουν, και τι συμπεράσματα συνάγονται από όλα αυτά. Οι πηγές στις οποίες στηρίζομαι είναι όλες ακαδημαϊκές, αναλυτικές, πρόσφατες και αναγνωρισμένες: τίποτα περιθωριακό, τίποτα μεταμοντέρνο, τίποτα ξεπερασμένο (και κανένας Γάλλος στοχαστής). Άρθρα, βιβλία και papers της δεκαετίας του ’60 θεωρούνται ήδη «προϊστορικά», ούτε καν «αρχαία». Δεν χρησιμοποιώ καν πηγές με μονοψήφιο αριθμό βιβλιογραφικών αναφορών (εκτός αν πρόκειται για άρθρα του 2012, 2013, 2014). Αν διαβάζει ένας συγκεκριμένος σχολιαστής, ο Ανώνυμος με φλούβια (καταλαβαίνει αυτός!), τότε ας ξέρει ότι η συνέχεια θα έχει και μερικά σπέσιαλ. Θα δώσω πολλά παραδείγματα, να γίνει σαφές αυτό που λέω, και θα προσπαθήσω να τα εξηγήσω με απλά λόγια ώστε να τα παρακολουθήσουν και οι μη-ειδικοί. Στις αναρτήσεις αυτές, «επιστήμες» και «επιστήμονες» θα σημαίνει «φυσικές επιστήμες» και «φυσικοί επιστήμονες», όμως σε κάποια σημεία θα παρασυρθώ και θα συζητήσω ευρύτερα θέματα.\nΟι αναρτήσεις αυτές είναι κι ένα στοιχείο προσωπικής μυθολογίας: πιτσιρικάς ονειρευόμουν να γίνω αστροφυσικός και ξεκίνησα να σπουδάζω μ’ αυτόν τον σκοπό. Τελικά, τα πράγματα ήρθαν αλλιώς, εμείς γι' αλλού κινήσαμε κι αλλού η ζωή μάς πάει, έμπλεξα με πολύ περισσότερους εργολάβους κι αντιδημάρχους απ’ ό,τι ο μέσος αστροφυσικός. Όμως μου ‘μεινε η αναρώτηση: τι είναι αυτό που το λέμε επιστήμη; Τι ακριβώς κάνει και πώς το κάνει; Ας ρωτήσουμε έναν τυχαίο άνθρωπο στον δρόμο, να πάρουμε μια πρώτη ιδέα:\nΗ επιστημονική έρευνα ξεκινά από προσεκτικές παρατηρήσεις φαινομένων. Αυτό δεν είναι κάτι πρωτοφανές, όλοι οι άνθρωποι (και τα ζώα) εξετάζουν τα φαινόμενα που τους ενδιαφέρουν στη φύση, στην κοινωνία, στην ψυχικό κόσμο, στο ΠΑΣΟΚ κ.λπ., κάνουν εικασίες γι’ αυτά, για τους αιτιακούς μηχανισμούς τους, και προσπαθούν να γενικεύσουν από τις περιορισμένες τους παρατηρήσεις. Όμως, αυτός ο καθημερινός τρόπος σκέψης είναι κατώτερος από την επιστημονική έρευνα. Ο απλός κόσμος τείνει να παρατηρεί χωρίς συστηματικότητα και ακρίβεια, προκατειλημμένος από τις προσδοκίες, τις προτιμήσεις και τις πεποιθήσεις του, ενώ η όλη συλλογιστική του μπορεί να πάσχει από υπερβολικές γενικεύσεις, πρόωρα άλματα σε συμπεράσματα, ανεπάρκεια τεκμηρίων, ασάφεια κ.α. Ο επιστημονικός τρόπος σκέψης ξεπερνά αυτά τα σφάλματα: είναι συστηματικός, ορθολογικός, καταγεγραμμένος και μεθοδικός. Ο επιστήμονας αφήνει την πραγματικότητα να επιχειρηματολογήσει, όχι τις αυθεντίες ή τις υποκειμενικές προτιμήσεις ή την παράδοση.\nΚατόπιν, ο επιστήμονας προσπαθεί να συνδυάσει τα στοιχεία της έρευνάς του σε επιστημονικούς νόμους, δηλαδή μαθηματικές συσχετίσεις με οικουμενική ισχύ, αξιόπιστες απεικονίσεις της αιτιότητας. Οι προτεινόμενοι νόμοι ελέγχονται κι αποδεικνύουν την αξία τους στο μέτρο που ερμηνεύουν τα υπό μελέτη φαινόμενα, αλλά και που θα προβλέψουν τα αποτελέσματα άλλων συναφών φαινομένων: «το πείραμα είναι ο μόνος κριτής της επιστημονικής αλήθειας», όπως τόνιζε ο Richard Feynman. Ο επιστήμονας επεξεργάζεται και διαβαθμίζει το οπλοστάσιο των νόμων του, από τους πολύ γενικούς που έχουν ευρεία ισχύ, και που παράγουν, ως υποπεριπτώσεις, τους πιο εξειδικευμένους, οι οποίοι εφαρμόζονται μόνο σε συγκεκριμένες υποκατηγορίες φαινομένων. Είθισται τους πρώτους να τους λέμε θεμελιώδεις νόμους (fundamental laws) κι ένα γνωστό παράδειγμα είναι ο νόμος της παγκόσμιας έλξης του Νεύτωνα. Τους δεύτερους συνήθως τους λέμε εμπειρικές σχέσεις ή φαινομενολογικούς νόμους ή νόμους κοντά στα φαινόμενα (αυτόν τον όρο προτιμώ), είναι αμέτρητοι, συναντώνται σε όλο το μήκος και το πλάτος της επιστήμης, κι ένα γνωστό παράδειγμα είναι οι νόμοι της κίνησης των πλανητών του Κέπλερ, οι οποίοι παράγονται από τον θεμελιώδη νόμο της παγκόσμιας έλξης. Η διάκριση αυτή δεν είναι απόλυτη, στην πραγματικότητα βρίσκουμε πάντα ένα συνεχές από θεμελιωδέστατους νόμους, που παράγουν κάποιους λιγότερο θεμελιώδεις, που παράγουν κ.λπ., μέχρι να φτάσουμε στους νόμους κοντά στα φαινόμενα.\nΜεταξύ μας, τώρα!... Συνήθως ταυτίζουμε την επιστήμη με τους θεμελιώδεις νόμους: είναι αληθείς από μόνοι τους, ενώ οι νόμοι κοντά στα φαινόμενα παράγονται από τους θεμελιώδεις. Χώρια που το όνομά τους είναι λεγεών: ο καθένας τους ισχύει μόνο για μια πολύ στενή κατηγορία περιστάσεων, οπότε πηγαίνοντας σε κάποιες άλλες, έστω και ελάχιστα διαφορετικές, ενδεχομένως να ισχύει άλλη εμπειρική σχέση. Οι θεμελιώδεις νόμοι όμως συνοψίζουν πολλές περιστάσεις μαζί – δηλαδή, κάθε φορά πρέπει απλώς να τους μεταφράσουμε στις συγκεκριμένες παραμέτρους που έχουμε, οπότε παράγουν και την αντίστοιχη εμπειρική σχέση.\nΤέλος, εξοπλισμένος με το αξιόπιστο, πειραματικά υποστηριγμένο και θεωρητικά επεξεργασμένο οπλοστάσιο των νόμων του, ο επιστήμονας μπορεί να ερμηνεύσει φαινόμενα, να εντοπίσει αιτιακούς μηχανισμούς, να κάνει προγνώσεις – προβλέψεις, αλλά και να προσφέρει αξιόπιστη γνώση στην κοινωνία που ικανοποιεί την ανάγκη για τεχνικές εφαρμογές. Όλο αυτό μπορεί να απεικονιστεί διαγραμματικά περίπου ως εξής:\nΗ διαφήμιση της επιστήμης\nΕυχαριστούμε λοιπόν τον τυχαίο άνθρωπο στον δρόμο κι επιστρέφουμε, με αμείωτο κέφι, στη συζήτησή μας.\nΑυτή, πάνω-κάτω, είναι η αντίληψη που έχει ο Γιάννης κι η Μαρία για την επιστήμη. Πρόκειται για μια αφήγηση που προέρχεται από μη-επιστήμονες, από διανοούμενους οι οποίοι δεν είχαν προσωπική γνώση της επιστημονικής εργασίας. Οι απαρχές της βρίσκονται στο System of Logic (1843) του John Stuart Mill, όμως συνεχίζει ως τις μέρες μας: αυτό, ουσιαστικά, που έγραψα πιο πάνω διδάσκεται στο Πανεπιστήμιο Αθηνών, στη Διδακτική των Φυσικών Επιστημών, αλλά και στη Μέση Εκπαίδευση, στη Φυσική της Β’ Γυμνασίου.\nΚι όπως συμβαίνει σχεδόν με το κάθε τι που μας διδάξαν στο σχολείο, πρόκειται για μύθο.\nΘα έλεγα ότι η παραπάνω αφήγηση είναι η διαφήμιση της επιστήμης, ο τρόπος που παρουσιάζεται, αυτό που υποτίθεται ότι κάνει – και στην πορεία της συζήτησης πρόκειται να αμφισβητήσω ΟΛΑ τα βέλη στο παραπάνω διάγραμμα. Στη σύγχρονη φιλοσοφία της επιστήμης, η διαφήμιση αυτή έχει πια πεθάνει. Το αρχικό χτύπημα της το έδωσαν, βάζοντας ο καθένας το δικό του λιθαράκι, οι εφτά σαμουράι: Hanson, Toulmin, Polanyi, Popper, Kuhn, Lacatos και Feyerabend• χωρίς να το αποσκοπούν, είναι αλήθεια, και χωρίς να προσφέρουν κάτι άλλο για να την αντικαταστήσουν. Ένα παραπροϊόν της δουλειάς του Thomas Kuhn ήταν και το σοκ της διαπίστωσης ότι υπάρχει απόσταση ανάμεσα στη διαφήμιση και την πραγματικότητα της επιστήμης, αυτό που νομίζουμε ότι κάνει κι αυτό που πραγματικά κάνει• ένα παραπροϊόν της δουλειάς του Paul Feyerabend ήταν η συνειδητοποίηση πως αυτή η απόσταση δεν είναι συμπτωματική: αποτελεί μέρος της επιστήμης να παρουσιάζεται ως κάτι διαφορετικό από αυτό που είναι. Θα τα δούμε στην πορεία με λεπτομέρειες αυτά, καθώς και τις συνέπειές τους. Δεν θα πολυαναφερθώ στους εφτά σαμουράι, που ήδη έχουν αίγλη κλασικού, εδώ με ενδιαφέρουν οι μελέτες της σύγχρονης φιλοσοφίας της επιστήμης. Και εντάξει, καμία διαφήμιση στον κόσμο δεν ανταποκρίνεται τέλεια στο διαφημιζόμενο προϊόν, όλες πουλάν και λίγο παραμύθι, όμως υπάρχει διαφορά ανάμεσα στην απλή διαφημιστική ωραιοποίηση και την κατάφωρη διαστρέβλωση. Η διαφήμιση της επιστήμης ποιο από τα δύο κάνει;\nΛοιπόν, φοβάμαι πως τα πράγματα δεν είναι απλά κι αθώα!\nΚαι υπάρχουν σημαντικές συνέπειες, πολιτικές και άλλες, λόγω αυτής της απόστασης μεταξύ της επιστημονικής διαφήμισης και της επιστημονικής πραγματικότητας. Συγκεκριμένα, βλέπω πέντε μεγάλα θέματα που καθιστούν τη διαφήμιση της επιστήμης προβληματική, τα ονομάζω συνθηματικά: (1) Η Σουμεριακή Αδελφότητα, (2) Η Σημιτική Πλάνη, (3) Η Κακή Δημοσιογραφία, (4) Ο Διάστικτος Κόσμος, (5) Ο Καρτουνίστικος Κόσμος. Ξεκινώ αμέσως τη συζήτησή τους:\nη συνέχεια εδώ: Ο Καρτουνίστικος Κόσμος\nΚαλά το ξεκινάς... ;)\nΑ, σε έψαχνα! Θα σου έστελνα e-mail. Θέλω γνώμες, συζητήσεις, παρατηρήσεις, παρεμβάσεις κ.λπ. (αν βρεις και κάνα σφάλμα, διόρθωσέ με).\nΞύλο όμως, ε; Όχι ευγένειες και τέτοια ξενέρωτα.\nΕ, μέχρι εδώ καλά το πας. Δεν νομίζω ότι υπάρχει κανένας που να διαφωνεί με αυτά τα βασικά (εκτός ίσως από κάτι τύπους που μιλάνε για κάτι πυλώνες και κάτι τέτοια, δεν ξέρω). Το ξύλο θα παίξει μετά... :p\nΩς εδώ ακόμη και κάποιοι άθλιοι θεωρητικάριοι, σαν την αφεντιά μου, κατανοούν. Λογικά φαίνονται όλα. Αναμένουμε τη συνέχεια γιατί με τόσο ιντριγκαδόρικους τίτλους που έδωσες στα "μεγάλα θέματα" έχεις εξάψει τη φαντασία μας.\nTrue Scientist έπρεπε να ονομάσεις τη σειρά, κατά το True Detective\nΠάω να φτιάξω ποπ-κορν και επιστρέφω για την "συζήτηση"...\nδύτης των νιπτήρων 11/3/14\nΔεν το ξεκινάς καλά (είπα για μια φορά να κάνω το πνεύμα αντιλογίας).\nΤι είναι τα φλούβια; Το γκούγκλισα και μου βγήκε αυτό.\nΜη μαρτυράς τη συνέχεια!\nΔεν ξέρω τι εννοεί αναφερόμενος σε πυλώνες ο κ. Vagelford, όμως νομίζω ότι η επιστήμη είναι ένας από τους πυλώνες του δυτικού πολιτισμού. Η δε αριστερή επιστήμη κινδυνεύει να κληρονομεί όλες τις παθήσεις της αριστεράς, με κυριότερη τη χρόνια αδυναμία της να αντιληφθεί την αναγκαιότητα του ξεπεράσματός της, μαζί με τον κόσμο στον οποίο συνεχίζει να έχει λόγο ύπαρξης.\nΈνα πολύ καλό παράδειγμα του πως αντιλαμβάνεται η αριστερά την επιστήμη: Αριστεροί προπηλάκισαν τον ΝΟΜΠΕΛΙΣΤΑ James Watson στην Πάτρα !


Black Box 28/9/2018 | Liberal.gr\nBlack Box 28/9/2018\n- Πόσο επιτυχημένα δουλεύει τον εξυπνότερο λαό του κόσμου ο Ευκλείδης; Τέλος τα capital controls γράφουν διάφοροι, αλλά χρήματα από τη χώρα απαγορεύεται να βγάλει κάποιος πέραν 10.000 ευρώ ανά ταξιδιώτη. Όπως επίσης απαγορεύεται, από αυτά που θα σηκώσεις από τις τράπεζες, να κάνεις συναλλαγές με μετρητά πάνω από 500 ευρώ. Θαύμα, θαύμα λοιπόν με το τέλος των capital controls.\n- Στην Τράπεζα Αττικής είναι τόσο αγαπημένοι, όπου η ανακοίνωση των αποτελεσμάτων εξαμήνου δεν συνοδεύεται από δήλωση του Διευθύνοντος Συμβούλου όπως πάγια συμβαίνει, αλλά είναι… μικτή και γίνεται από τη διοίκηση. Αλτρουισμός…\n- Εθνική Ασφαλιστική: Η στήλη έγκαιρα είχε ενημερώσει για τις επιφυλάξεις του νέου Διευθύνοντος Συμβούλου της ΕΤΕ για την Gongbao. Η χρηματοδότηση της συναλλαγής δεν είναι αρκούντως πειστική και ο Π. Μυλωνάς δεν θέλει να επαναληφθεί το φιάσκο της ΕΧΙΝ. Από την άλλη πλευρά ένας νέος διαγωνισμός δεν θα μας κάνει σοφότερους και το IPO -αν μπορεί να γίνει- θα αποφέρει πολύ λιγότερα χρήματα.\n- Συνεπώς αδιέξοδο και επιπλέον η Εθνική Τράπεζα πρέπει να έχει ξεκαθαρίσει τα πράγματα με την Εθνική Ασφαλιστική μέχρι το τέλος του έτους, δηλαδή στο επόμενο τρίμηνο. Οπότε αγόρασαν χρόνο, μήπως και σταθεί δυνατόν με κάποιο μικτό σχήμα -δηλαδή συνεταίρους που καλύψουν κάποια κρίσιμα κενά- «δέσει» περισσότερο η συναλλαγή.\n- Σημειώστε πως ο χρόνος μετρά αντίστροφα για την Εθνική. Στο τέλος του έτους πρέπει να ολοκληρωθεί η εφαρμογή της συμφωνίας με την DG Comp και εκτός της Ασφαλιστικής, στις εκκρεμότητες της Εθνικής Τράπεζας παραμένουν η πώληση της Ρουμανίας, της Κύπρου, των Σκοπίων…\n- «Για το σκάνδαλο της εταιρείας Folli Follie υπάρχουν αυταπόδεικτες ευθύνες. Και είναι αδιανόητο οι ευθύνες αυτές, ειδικά από την Επιτροπή Κεφαλαιαγοράς, να μην έχουν ακόμη αναληφθεί», δήλωσε χθες ο πρόεδρος της Ν.Δ., Κυρ. Μητσοτάκης. Σιγά μην παραιτηθούν ο Χ. Γκότσης και ο Ν. Τρουλινός. Πόσο μάλλον που κάνουν ότι μπορούν για να μην κυκλοφορήσει ότι τον Δεκέμβριο 2105, μόλις είχε αναλάβει ο Χ. Γκότσης, έφτασε στην Επιτροπή Κεφαλαιαγοράς αναλυτική καταγγελία για την Folli Follie που βασιζόταν στους ισολογισμούς 2013 και 2014.\n- Η πολυσέλιδη καταγγελία ανάλυε εξαντλητικά τους ισολογισμούς και αποκάλυπτε τα όσα ήρθαν στη δημοσιότητα τον περασμένο Μάιο. Στην Επιτροπή Κεφαλαιαγοράς το συζήτησαν, αλλά αποφάσισαν να μην κάνουν ούτε μια απλή ερώτηση στην εταιρεία, επειδή η καταγγελία… ήταν ανώνυμη. Τώρα τρέμουν να μην έρθει στη δημοσιότητα η υπόθεση της καταγγελίας.\n- Όσο οι αγορές ενσωματώνουν το αδιανόητο μέγεθος του σκανδάλου της Folli Follie φαίνεται να γίνεται αντιληπτό ότι η εταιρία μόνον από ένα θαύμα θα επιβιώσει. Για αυτό τα ομόλογα χθες αγοράζονταν στα πέντε σεντς το ευρώ και τα πουλούσαν στα 12 σεντς. Για την ιστορία σημειώστε πως τον περασμένο Οκτώβριο για μέρος από αυτά τα ομόλογα, είχε τρέξει βιβλίο προσφορών με αναδόχους Credit Suisse και UBS με επιτόκιο που διαμορφώθηκε στο 3,25%.\n- Όσο εμείς προσπαθούμε να συνειδητοποιήσουμε τη φούσκα της Folli Follie, το ερώτημα είναι αν η εταιρεία μπορεί να συνεχίσει να λειτουργεί. Πόσο αντέχει το ταμείο της; Κι αν αντέχει ακόμη μερικές εβδομάδες, οι προμηθευτές θα συνεχίσουν να παραδίδουν μετά τον κλονισμό της εμπορικής πίστης που έχει επέλθει; Στο μεταξύ ανταγωνιστές, βλέπε π.χ. Σαράντης, αλλά και πρώην εμπορικοί συνεργάτες, παίρνουν θέσεις για να πάρουν τις αντιπροσωπείες της Folli Follie.


Born Under Music: Eurovision-Ένα πανηγύρι Ευρωπαϊκών διαστάσεων\nΟι μέρες της Eurovision έφτασαν και για άλλη μια φορά το μαθαίνω από σπόντα, επειδή είμαι κι εγώ μέλος των social media. Άλλοι όμως το ξέρουν από πολύ καιρό πριν, περιμένουν αυτή τη μέρα σαν τίποτα άλλο και έχουν εντρυφήσει στη διοργάνωση. Έχουν προγραμματίσει αυτή τη μέρα σαν γιορτινή, θα μαζέψουν στο σπίτι τους κόσμο, θα στήσουν κερκίδα και θα συμμετέχουν στο...πανηγύρι.\nΓιατί αυτό είναι η Eurovision, ένα πανηγύρι. Με τις γιορτές της και τις κερκίδες(!) που στήνονται σε πολλά μέρη της Ευρώπης, με φαγητό και ποτό, χορό και ασταμάτητη βαβούρα, με τις περσόνες της που θα βρίσκονται σε περίοπτη θέση αλλά και τους απόμακρους, ήρεμους και όχι τόσο ενθουσιασμένους τύπους, που κάποιος τους έχει φέρει εκεί και προσπαθούν να συμμετέχουν και να λάβουν μερίδιο από τα οφέλη της. Πάντα όμως, κάποιοι δεν θα πάνε στο πανηγύρι, θα μείνουν μακριά από αυτό να μην το ακούνε, να μη τους χαλάει την αισθητική και δε θα δεχτούν καμία πρόσκληση για το γεγονός. Πάμε όμως να δούμε κάθε πτυχή της διοργάνωσης μία μία.\nΗ διοργάνωση της Eurovision είναι λίγο πολύ γνωστή σε όλους μας. Δημιουργήθηκε το 1956 και από τότε, πραγματοποιείται συνήθως μια φορά το χρόνο κάπου τέτοια εποχή. Σκοπός ήταν να δημιουργηθεί μια Ευρωπαϊκή διοργάνωση μουσικού τραγουδιού, όπου θα διαγωνίζονταν όσες Ευρωπαϊκές χώρες ήθελαν να μπουν σε αυτή με σκοπό το πρώτο έπαθλο και την αναγνώριση της δουλειάς τους. Όπως καταλαβαίνετε όλο το σχέδιο είναι πλήρως καπιταλιστικό και οπορτουνιστικό. Αυτό φάνηκε και από τη συνέχεια. Από κάποια στιγμή και μετά, κάθε χώρα που κέρδιζε, έπαιρνε ένα συμβολικό χρηματικό βραβείο και ένα έπαθλο(σιγά τα αίματα), αλλά υποχρεούταν να φιλοξενήσει την επόμενη χρονιά τη διοργάνωση, ξοδεύοντας εκατομμύρια ευρώ και δημιουργώντας τεράστια σύγχυση, ώσπου να φτιάξει ένα μεγαλοπρεπές και glamour stage που θα διαγωνίζονταν οι συμμετέχοντες και θα φαινόταν σε όλη την Ευρώπη. Κακά τα ψέματα, από τη στιγμή που η διοργάνωση είναι της τηλεόρασης(που όλοι ξέρουμε τι εστί) προφανώς και κάτι δε θα πήγαινε καλά σε όλο αυτό. Γιατί όταν έχεις τόσο φανερά και εύκολα πρόσβαση σε δημόσια προβολή, μπαίνουν χορηγοί, μπαίνουν οπορτουνιστές και ό,τι μπορούμε να φανταστούμε, οι οποίοι θα προσπαθήσουν να εκμεταλλευτούν την κατάσταση και να μπει στο μυαλό των τηλεθεατών αποσπώντας του ότι αυτό θέλει. Έτσι εμφανίστηκαν διαφημίσεις, εμφανίστηκαν χορηγοί και χρηματοδότες, εμφανίστηκαν κανάλια με αποκλειστικά δικαιώματα αλλά και πολλοί άνθρωποι εντελώς άσχετοι με τη μουσική και το τραγούδι, μιλώντας για αυτό λες και γνωρίζουν. Και φυσικά, όλα αυτά, γίνονταν στο χώρο ενός πολύ βρώμικου και ανήθικα πλασμένου συστήματος, της παγκόσμιας μουσικής βιομηχανίας. Μιας βιομηχανίας, που όπως έχουμε ξαναπεί, υπονομεύει τις δεξιότητες και νοιάζεται για το φαίνεσθαι, την εμφάνιση και το ωραιοποιημένο οπτικό αποτέλεσμα, όπου θα εντυπωσιάσει τον θεατή, κυρίως για το φανταχτερό show παρά για το μουσικό αποτέλεσμα(που ήταν και ο ορισμός της Eurovision). Ποιος όρισε υπεύθυνους όλους αυτούς στα πρωινάδικα και στα μεσημεριανά να μιλάνε για Eurovision(μουσική διοργάνωση, θέλω να το υπενθυμίζω συνέχεια) και να ασχολούνται με τα πάντα εκτός από τη μουσική; Ποιος έβαλε όλους αυτούς τους παρουσιαστές, τους εκφωνητές, τους "ειδικούς"; Ποιος διαμόρφωσε την αντίληψη όλων μας στο να βλέπουμε Eurovision και να ασχολούμαστε με τα φορέματα, με τα πρόσωπα και τα σκηνικά, όταν θα έπρεπε να ασχολούμαστε αποκλειστικά με την δουλειά και το ακουστικό αποτέλεσμα; Δεν ξέρουμε ακριβώς ποιος γιατί πολλοί έπαιξαν τον ρόλο τους. Αυτό που ξέρουμε όμως σίγουρα είναι ότι όλοι αυτοί οι υπεύθυνοι της Eurovision έχουν ένα ισχυρό πάτημα, τους θεατές της.\nΤο θέαμα που θα παρακολουθήσουμε είναι απαράδεκτο και προκλητικό. Γιατί όπως είπαμε, ενώ η Eurovision ξεκίνησε ως μια διοργάνωση τραγουδιού και μουσικής, είναι το τελευταίο πράγμα που ενδιαφέρει τους διοργανωτές. Από την πρώτη στιγμή, τα τραγούδια ήταν pop και ευκολοχώνευτης κουλτούρας, που θα άρεσαν σίγουρα στους θεατές, γιατί ήταν ένα ακουστικό αποτέλεσμα το οποίο θα καταλάβαινε και ο πιο άσχετος με μουσική και τραγούδι. Επαναλαμβανόμενα ρεφραίν που σου κάνουν πλύση εγκεφάλου, συνεχόμενα τέμπο και ρυθμοί βγαλμένοι από καρμπόν(όλες οι χώρες έχουν τα κοινά τους στα τραγούδια), ενώ εδώ φτάσαμε στο σχολιασμό του show. Οι σκηνικές παρουσίες είναι παρουσίες με "απλά" και "απέριττα" ρούχα(ειρωνεύομαι φυσικά αφού είναι ραμμένα από τους καλύτερους ράφτες και με πολλά λεφτά) και φορέματα δεξιώσεων. Θα ξεχάσουμε εμείς παρουσίες όπως των Lordi, της Ουκρανίας(με το ασημένιο αστέρι του τραγουδιστή στο κεφάλι) ή διάφορες πανοπλίες, προβιές ζώων και περίεργων καπέλων που έχουν φορεθεί κατά καιρούς;\nΟι σκηνές και τα πλατώ είναι τεράστια και glamour, με πολλά σκηνικά και εφέ, πολλών εκατομμυρίων. Τα stages αλλά και τα κτήρια είναι πολυτελή με όλες τις ανέσεις, παρέχοντας ένα "ελκυστικό" αποτέλεσμα. Όλα αυτά ήρθαν στην κρίση και ξαφνικά τώρα(!) μας πείραξαν τα υπέρογκα ποσά. Υπήρχαν πολλές φορές που έγιναν αίσχη σε διάφορες χώρες με τη διοργάνωση. Τρανά παραδείγματα ήταν αυτά της Ελλάδας και του Αζερμπαϊτζάν. Στην Ελλάδα, δεν υπήρχε κατάλληλο κτήριο για να φιλοξενήσει τη διοργάνωση. Έτσι εξοπλίσανε ένα από τα πρόσφατα παρατημένα, από το 2004, κτήρια των Ολυμπιακών αγώνων εκεί στην Ειρήνη ώστε να φιλοξενήσει το show. Αυτό σημαίνει ότι θα κοστίσει λιγότερο από τα υπόλοιπα έτσι; Κι όμως, το ποσό που δαπάνησε η ΕΡΤ(δημόσια και με τη βούλα τότε) άγγιζε τα 5.5 εκατομμύρια ευρώ! Παρόλο που η EBU έδωσε άλλα 3.5 εκατομμύρια. Φυσικά, υπήρχε δικαιολογία, ότι τα λεφτά επιστράφηκαν από τα έσοδα που ανέρχονταν στα 7.2 εκατομμύρια(από τα SMS) και είχαν και το θράσος να πουν ότι ο ελληνικός λαός δεν πλήρωσε τίποτα. Πρώτον, ποιος μας εγγυάται την είσπραξη των εσόδων από το κράτος; Δεύτερον, τα SMS ποιος τα έστειλε, ο κινέζικος λαός; Στο Αζερμπαϊτζάν ακόμη χειρότερα, δημιουργήθηκε στάδιο από το πουθενά, σε σημείο κατοικημένο, διώχνοντας ανθρώπους από τα σπίτια τους και είναι άγνωστο αν τους αποζημίωσαν.\nΝα εστιάσουμε λίγο στη μουσική. Εδώ έχουμε μια παρέλαση κλισέ και επαναλαμβανόμενων πραγμάτων. Τα είδη τραγουδιών είναι 3, καθολικό(στάνταρ) pop, pop ethnic με στοιχεία από τη χώρα που έρχεται όπως πχ τσιφτετέλια και ζειμπέκικα(ε τι θα ήταν κάτι πιο ψαγμένο;) από την Ελλάδα και φυσικά η κλασσική και μη εξαιρετέα μπαλάντα. Ένα τραγούδι στα 200 θα είναι διαφορετικό όπως πχ των Lordi. Τίποτα άλλο! Αυτή είναι η Eurovision και επαναλαμβάνεται συνεχώς. Στη συνέχεια θα δούμε κι άλλα μοτίβα, όπως 4 τραγουδιστές ή γενικότερα το στοιχείο 4 να παίζει στη σκηνή, χορευτές ντυμένοι ίδια με τον τραγουδιστή αλλά και όργανα στη σκηνή για μόστρα! Τραγικό...\nΑς υποθέσουμε πως αν ένας άνθρωπος(για μένα θα είναι περίεργο) είναι οκ με όλα τα παραπάνω. Ότι είναι απαθής, ποτέ δεν τον ένοιαξε η μουσική ή δεν το σκέφτεται έτσι και εξακολουθεί να παρακολουθεί με μανία Eurovision. Δεν τον πειράζει καθόλου το σύστημα ψηφοφορίας και εκλογής νικητή; Ανέκαθεν, η ψηφοφορία άφηνε συζητήσεις για πολιτικές και συμμαχικές σκοπιμότητες. Ακόμα και οι πέτρες ξέρουν για παράδειγμα τις σχέσεις Ελλάδας-Κύπρου, Τουρκίας-Γερμανίας, και συμμαχίας Σκανδιναβικών χωρών. Θα μοιράσουν τους βαθμούς τους, θα αλληλοψηφιστούν και θα προσπαθήσουν να ρίξουν άλλους. Γιατί; Μα δεν είπαμε τα εκατομμύρια που παίζουν; Αν μια χώρα βγει νικήτρια, έχει τους δικούς της λόγους. Και φυσικά δεν είναι η ανάδειξη της χώρας, του πολιτισμού της και η διαφήμιση της. Δείτε για παράδειγμα το 2005, η Ελλάδα βγήκε νικήτρια και μας ψήφισε ακόμη και η Τουρκία η Αλβανία και η Βουλγαρία, χώρες που δεν τα πάμε καθόλου καλά πολιτικά, αλλά και Σουηδία και Βέλγιο που δεν έχουμε καμία σχέση. Πώς συνέβη αυτό; Τροφή για σκέψη... Μη σχολιάσουμε φυσικά τις παρουσίες μη Ευρωπαϊκών χωρών στη διοργάνωση. Μα γιατί δεν το ονομάζουν αλλιώς και να συμμετέχουν παραπάνω χώρες; Δεν είμαι αρνητικός και κανείς μας φαντάζομαι. Ας συμμετέχει όποιος θέλει στην τελική, έχει καμία σημασία;\nΕν τέλει τι κρατάμε από τη Eurovision; Μια διοργάνωση υπονόμευσης αυτού που πρεσβεύει(μουσική και τραγούδι) και εξύψωση της εμφάνισης και του show. Γιατί δεν το ονομάζουν Eurovision Show Contest; Πιο κοντά στην πραγματικότητα θα είναι. Με αυτή τη διοργάνωση έχουν γίνει πολλές παρεξηγήσεις. Έχουν διαμορφώσει την αντίληψη σε μικρούς και μεγάλους ότι η μουσική είναι κουκλοθέατρο, καραγκιόζης, κάτι που είναι για να χορεύεις και να διασκεδάζεις, δηλαδή να τη χρησιμοποιείς και να την εκμεταλλεύεσαι ανθρωποκεντρικά. Να μη σέβεσαι τη δουλειά των ανθρώπων που προσπαθούν να καταλάβουν τη μουσική, αναφέρομαι σε πραγματικούς μουσικούς και όχι τις μαριονέτες της μουσικής βιομηχανίας. Αλλά κυρίως δεν σέβεσαι την ίδια τη μουσική, μια έννοια που έχουμε ξαναπεί σε προηγούμενα άρθρα, κανείς δεν μπορεί να πει ότι την ξέρει διότι κανείς δεν έχει ανακαλύψει ακόμη το φάσμα της. Αυτό που συμπεραίνουμε είναι το εξής. Δεν ευθύνεται ούτε η διοργάνωση αυτή καθαυτή, ούτε οι τραγουδιστές και οι καλλιτέχνες που συμμετέχουν. Δεν είμαστε κατά τέτοιων προσπαθειών, αντιθέτως είναι ωραίο να δημιουργούνται διοργανώσεις γιορτής και ανάδειξης της μουσικής και του τραγουδιού ως τέχνης. Η Eurovision όμως, έτσι πως είναι δομημένη, τα μόνα που δεν αναδεικνύει είναι αυτά τα δύο.\nΔιάβασα επίσης, ένα ενδιαφέρον άρθρο για τη Eurovision εδώ.\nΑναρτήθηκε από Κοnstantinos Kont στις 11:45 π.μ.


Ιερά Μητρόπολη Αλεξανδρουπόλεως & Τραϊανουπόλεως: 3/9/2016. Εορτή Σεβ. Μητροπολίτου μας κ. Ανθίμου.\n3/9/2016. Εορτή Σεβ. Μητροπολίτου μας κ. Ανθίμου.\nΤο πρωί του Σαββάτου 3 Σεπτεμβρίου τελέσθηκε στον Μητροπολιτικό Ναό του Αγίου Νικολάου η Πολυαρχιερατική Θεία Λειτουργία προεξάρχοντος του εορτάζοντος Μητροπολίτου μας κ. Ανθίμου και συλλειτουργούντων των Σεβ. Μητροπολιτών Βρεσθένης κ. Θεοκλήτου και Νειλουπόλεως (από το Πατριαρχείο Αλεξανδρείας) κ. Γενναδίου. Παρέστη συμπροσευχόμενος ο Σεβ. Μητροπολίτης Γέρων Δέρκων κ. Απόστολος από το Οικουμενικό Πατριαρχείο. Στο Κοινωνικό μίλησε προς το εκκλησίασμα ο Σεβ. Βρεσθένης κ. Θεόκλητος, ο οποίος αναφέρθηκε στο πρόσωπο του Αγίου Ανθίμου και στα προσόντα και χαρίσματα που πρέπει να έχει ένας επίσκοπος σήμερα. Ανταπαντώντας ο Μητροπολίτης μας κ. Άνθιμος ευχαρίστησε για μία ακόμη φορά όλους τους παρευρισκομένους Μητροπολίτες, τους τοπικούς πολιτικούς και στρατιωτικούς άρχοντες, τους ιερείς και το λαό για τις ευχές προς το πρόσωπό του.


Ναταλία Γερμανού - Απαντά στις φήμες για την Κωνσταντίνα Σπυροπούλου : Celebrity News - yupiii.gr\nCelebrity News|19.11.2012 |10:14|\nΑπαντά στις φήμες για την Κωνσταντίνα Σπυροπούλου\nΗ κάμερα του Star συνάντησε τη Ναταλία Γερμανού, η οποία απάντησε στις φήμες που θέλουν το κλίμα ανάμεσα στην Κωνσταντίνα Σπυροπούλου και την υπόλοιπη ομάδα του Μες στην Καλή Χαρά να μην είναι ιδιαίτερα φιλικό.\n«Κάθε χρόνο διάφορα γράφονται για εμάς αλλά είναι στη σφαίρα της φαντασίας. Τίποτα δεν ισχύει από αυτά. Είμαστε πάρα πολύ καλά και πολύ αγαπημένοι» τόνισε η παρουσιάστρια της εκπομπή του Alpha, ενώ παράλληλα πρόσθεσε σχετικά με την αντικατάσταση της Ευαγγελίας Αραβανή από την Κωνσταντίνα Σπυροπούλου: «Στην εκπομπή αυτή εγώ είμαι απλά παρουσιάστρια. Οι αποφάσεις παίρνονται από το κανάλι για το ποιοι καθόμαστε στον καναπέ. Ακόμα και η δική μου θέση αναλώσιμη είναι».\nΝαταλία Γερμανού, Μες στην καλή χαρά, Κωνσταντίνα Σπυροπούλου


Barry Mitchell jr: «Ειλικρινά δεν ξέρω για ποιά hip-hop κουλτούρα μιλάμε πια» | Rapnroll.gr\n– Ειλικρινά δεν ξέρω για ποια hip-hop κουλτούρα μιλάμε πια… Ακολουθώντας την πορεία και την εξέλιξη του hip hop, ακόμα και στην Αμερική από όπου και ξεκίνησε, παρατηρούμε πως υπάρχει μια γενικότερη “αποσύνθεση”. Εμπορευματοποίηση, ποιοτική υποβάθμιση (ως επακόλουθο). Από τα Ghetto στη Χλίδα. Και αυτό ακριβώς άλλαξε το βασικό χαρακτηριστικό αυτής της κουλτούρας. Και εκείνοι οι λίγοι “ρομαντικοί” που παραμένουν προσκολλημένοι στην εκπροσώπηση της μάλλον παλεύουν με χίμαιρες. Τα πάντα θυσία στο βωμό του θεάματος!\n– Δεν ξέρω αν αξίζει να προσφέρεις πολλά και καλά την σήμερον. Όσοι με γνωρίζουν ξέρουν πολύ καλά τι εννοώ. Δε θέλω να προσβάλω κανέναν αλλά “σκλάβος που σέβεται τις αλυσίδες του δεν αξίζει να ελευθερωθεί”! Singlακια λοιπόν, μέχρι νεωτέρας… Ο Mitchell θα κάνει την αναφορά του σύντομα!\n– Έχω κόλλημα με τον Ήχο τον 90’s κυρίως. Αυτό με “κουνάει”. Έχω γράψει πάνω σε newschool- trap beats για χάρη φίλων – συνεργατών. Αλλά είπαμε.. Δε με βλέπω να αλλάζω το στυλ μου. Έχω ακούσει αξιόλογα trap beats και αξιόλογους rappers να τα εκμεταλλεύονται σωστά αλλά ντάξει πως να το κάνουμε; Ο Λύκος δεν αλλάζει στα γεράματα.\n– Το υλικό μου δεν είναι “εύπεπτο”. Παρακινεί τη σκέψη να δουλέψει και εκεί στοχεύω. Το να γράφω στίχους στον “αέρα” χάριν ακροαματικότητας είναι piece of cake για μένα. Αλλά ΔΕΝ! Και τα ανιψάκια μου μπορούν να γράψουν έτσι…\n“Μαχητές αληθινούς, συνοδοιπόρους ψάχνω γύρω μου.\nΤους εκλεκτούς των εκλεκτών θέλω μέσα στον κύκλο μου”.\nO Serge Bowl μόλις κυκλοφόρισε νεο clip με τίτλο &...


Τι γίνεται στο Σπίτι του Παλαμά; - Pelop.gr\nΤι γίνεται στο Σπίτι του Παλαμά;\nΧάρη στην ευαισθησία του ομογενή Θανάση Στεφανόπουλου, του ιδιοκτήτη της οικίας Παλαμά από τον Οκτώβριο του 2014, ένας χώρος με μνήμες και ιστορική σημασία αναβιώνει ούτως ώστε να παίξει τον ρόλο του στη ζωή της πόλης, γράφει η Ευτυχία Μεσίσκλη στην "Πελοπόννησο της Κυριακής"(φωτ. Μενέλαος Μιχαλάτος). Το βέβαιο είναι πως η Πάτρα θα έχει έως τις αρχές του 2016 -οπότε αναμένεται και η επίσημη λειτουργία του- να υπερηφανεύεται για ένα αληθινό διαμάντι πολιτισμού. Η επισκευή και η αποκατάσταση της οικίας του ποιητή Κωστή Παλαμά είναι πια γεγονός. Εργασίες πραγματοποιούνται καθημερινά στον χώρο, με δαπάνες του ιδιοκτήτη, ενώ σύμφωνα με πρώτες πληροφορίες, σκοπός είναι να αποκτήσει την αρχική του μορφή.\nΠΝΟΗ ΖΩΗΣ ΣΤΟΝ ΠΟΛΙΤΙΣΜΟ ΜΑΣ\nΣχετικά με τη χρήση της οικίας, θα μετατραπεί σε Στέγη Γραμμάτων «Κώστας Παλαμάς», ώστε να φιλοξενούνται εκεί ποικίλες εκδηλώσεις, όπως φιλολογικές ή/και ποιητικές βραδιές. Κατά βάση, η οικία θα αποτελέσει ένα λογοτεχνικό κέντρο ανάδειξης του έργου του ποιητή. Παράλληλα, θα λειτουργήσει μικρό βιβλιοπωλείο, ενώ εξαιρετικά ενδιαφέρουσα φαίνεται η προοπτική της ψηφιακής απεικόνισης οπτικών στιγμών του μεγάλου ποιητή, προς τέρψιν των επισκεπτών. Επίσης, θα υπάρξει μικρή αίθουσα εκδηλώσεων, αλλά και ειδικό αναγνωστήριο. Ενας χώρος 380 τ.μ. έρχεται να αναστηθεί, οριστικοποιώντας ουσιαστικά μία απόφαση του δημοτικού συμβουλίου του 1947, λίγο μετά την απελεύθερωση.\nΟΡΙΣΤΗΚΕ ΕΠΙΣΤΗΜΟΝΙΚΟ ΣΥΜΒΟΥΛΙΟ\nΟσον αφορά στον φορέα διαχείρισης, αυτός θα είναι μη κερδοσκοπικός και θα δραστηριοποιηθούν άνθρωποι εξειδικευμένοι σε σχετικούς τομείς, όπως μουσειολόγοι, λόγιοι και ακαδημαϊκοί, προκειμένου να υποστηριχθεί με τον καλύτερο δυνατό τρόπο η φιλοσοφία της Στέγης.\n(ΠΕΡΙΣΣΟΤΕΡΑ στην "ΠΕΛΟΠΟΝΝΗΣΟ της ΚΥΡΙΑΚΗΣ")